27.02.1998. Консуллик муносабатлари бўйича\nЎзбекистон Республикаси Ҳукумати ва Америка Қўшма Штатлари Ҳукуматининг\nКонсуллик муносабатлари бўйича\n1998 йил 27 февраль, Вашингтон\n(1998 йил 27 февралдан кучга кирган)\nЎзбекистон Республикаси Ҳукумати ва Америка Қўшма Штатлари Ҳукумати, бундан кейин Томонлар деб аталувчилар,\nдўстлик ва ўзаро манфаатли муносабатларни янада ривожлантириш хоҳишини билдириб,\n1963 йилдаги Консуллик алоқалари тўғрисидаги Вена Конвенцияси қоидалари, 1995 йилнинг 20 июнидаги Ўзбекистон Республикаси ва Америка Қўшма Штатлари ўртасида ҳамжиҳатлик меморандуми, 1995 йил 29 августдаги Ўзбекистон Республикаси ва Америка Қўшма Штатлари ўртасидаги алмашув ноталари, ҳамда 1996 йилнинг 7 мартидаги Консуллик масалалари бўйича қўшма коммюникесини инобатга олиб,\n1998 йил февралида Вашингтонда бўлиб ўтган икки томонлама қўшма комиссия иши ва томонларнинг вакиллари ўртасидаги маслаҳатлашишларнинг якунларига мувофиқ,\nқуйидагилар тўғрисида баён қиладилар:\n1. Томонлар консуллик алоқаларини сақлашга ва доимий равишда консуллик масалаларини муҳокама қилишни режалаштирдилар. Алоқа пунктлари этиб, АҚШ томонидан — АҚШнинг Тошкентдаги Элчихонаси консуллик бўлими ва Давлат департаменти, ўзбек томонидан — Ўзбекистоннинг Вашингтондаги Элчихонаси ва Ўзбекистон Республикаси Ташқи ишлар вазирлиги ҳисобланади.\n2. Томонлар Ўзбекистон Ҳукумати учун консуллик ходимлари тайёрлаш заруратини муҳокама қилдилар. Қўшма Штатлар Ўзбекистон Ҳукуматига консуллик ходимлари тайёрлашда ҳамжиҳатлик кўрсатишдан манфаатдорлигини изҳор этиш билан бирга ўз ресурсларининг чегараланганлигини маълум қилди. Томонлар Қўшма Штатларнинг Консуллик ишлари бўйича бюро мутахассислари кўмаги билан кадрларга махсус консуллик тайёрлигини беришда тегишли ёрдам кўрсатиш имкониятини муҳокама қилдилар.\n3. Иккала ҳукумат консуллик муносабатларини кенгайтириш ва чуқурлаштиришни истайдилар. Бу мақсадга эришиш учун Томонлар виза олиш талаблари ва процедураларини енгиллаштириш, шу жумладан, ҳозирда мавжуд ўзаро визалар жадвалини кенгайтириш, ҳамда консуллик йиғимлари миқдорини камайтириш имкониятини кўриб чиқиш истагини билдирдилар.\n4. Иккала давлатнинг туб мақсадлари визасиз бориш-келиш тартибини ўрнатишга эришишдан иборат. Бундай натижага етишгунга қадар, Томонлар мавжуд ўзаро жадвални кўпчилик категориядаги, жумладан дипломатик, хизмат ва туристик, визаларни амал қилиши муддатини узайтиришни режалаштирадилар. Томонлар барча категориядаги визалар учун тўловларни, жумладан визалар бериш учун йиғимлар ва амалий харажатлар учун тўловлар миқдорини ўзаро камайтиришга интилишадилар. Мазкур масалалар ноталар алмашиш йўли билан атрофлича ҳал этилади.\n5. Икки мамлакатга қилинадиган сафарларни қулайлаштириш мақсадида иккала давлат ҳукуматлари сафарларни расмийлаштириш процедураларини соддалаштиришга, виза беришдаги таклифнома ёки саёҳат ваучерини расмийлаштириш талабларини бекор қилиш йўлларини излаш истагини билдирдилар.\n6. Томонлар консуллик масалалари бўйича кейинчалик ҳамкорлик Ўзбекистон Республикаси Ҳукуматининг консуллик муносабатларини мувофиқлаштирувчи кўптомонлама халқаро битимларда иштирок этиши йўли билан эришиш мумкинлигига ишонч билдирдилар.\n7. Америка Қўшма Штатлари Ҳукумати Болаларни ҳимоя қилиш ва давлатлараро фарзанд асраб олиш соҳасида ҳамкорлик қилиш тўғрисидаги Гаага Конвенцияси АҚШга нисбатан 2000 йилда кучга кириши ҳақидаги ўз истагини баён қилди. У шунингдек, Ўзбекистон Республикаси Ҳукуматини Қўшма Штатларда фарзандликка олиш тартибига алоқадор тегишли маълумот ва шунингдек фарзандликка олиш бўйича агентликларнинг легитимлиги тўғрисидаги маълумотлар олиш йўлларини кўрсатади, ҳамда Қўшма Штатларда фарзандликка олинган ўзбек фуқароларининг яшаш шароитларини кузатиш учун имкониятларни яратиб беради.\n8. Ўзбекистон Ҳукумати болаларни хорижий фуқаролари томонидан фарзандликка олиш шартлари ва тартибини белгиловчи қонун актларини яқин келажакда ишлаб чиқишга аҳд қилганини яна бир бор тасдиқлайди.\n9. Ўзбекистон Ҳукумати, тегишли илтимос бўлганида, Ўзбекистонда яшовчи ва АҚШдан ижтимоий суғурта бўйича моддий ёрдам олувчи шахсларнинг туғилгани, никоҳи ва ўлими тўғрисида ахборот бериш, ҳамда бенефицарийлардан фойдаланиш имконини беришга тайёрлигини билдиради.\n10. Томонлар хорижий шахсларнинг ўз чегараларидан ноқонуний ўтишлари ва қалбаки йўл ҳужжатлари ясашларига қарши курашни кучайтириш, ҳамда бу соҳада ахборот ва маълумот алмашишни кенгайтиришга келишдилар. Қўшма Штатлар Ўзбекистон Республикаси Ҳукуматига шахсларнинг ноқонуний кўчишларига қарши курашда ва, керак бўлганда, Ўзбекистон масъул шахсларини вақти-вақти билан ўқитиш ва уларга техник ёрдам кўрсатишга тайёрликларини билдирадилар.\n11. Ўзбекистон Ҳукумати Америка Қўшма Штатлари Ҳукумати билан сафар шартларига оид ўзгаришлар, шунингдек, консуллик қонунчилиги ва маълумотлар тўғрисида ахборот бериш соҳасида ўзаролик асосида янада кенгроқ ҳамкорликка иштиёқ билдирди.\n12. Томонлар жиноий ишлар бўйича ҳуқуқий ёрдам кўрсатишда ҳамкорликни давом эттиришга қизиқиш билдирдилар ва қулай шароитлар туғилганда, бу соҳада икки томонлама битимларни тузишга қаратилган музокараларни бошлашни ўйлаб кўришлари мумкин.\n1998 йилнинг 27 февралида Вашингтон шаҳрида ўзбек ва инглиз тилларида тузилди, иккала матн бир хил кучга эга.


ЭЪТИБОРСИЗЛИК – ҲАЛОКАТНИНГ ИЛК МАНЗИЛИ – mulkdor.com\nSeptember 14 2018, 09:09 АхлоқЖамиятЖиноятИнсон ҳуқуқлариМафкурамиз\nАччиқ бўлса-да, ҳақиқатни тан олишга тўғри келади: бугун ҳамма оилада ҳам соғлом муҳит ҳукмрон эмас. Ота-оналаримиз гарданидаги масъулиятни унутгани туфайли фарзандлари ноқобил бўлиб вояга етмоқда. Бу эса жиноятчиликка йўл очиб бераётир.\nБухоролик вояга етмаган йигитлар – Аслон Ҳакимов, Шерали Маликжонов, Жобир Қобилов, Аҳад Акрамов (исм-шарифлар ўзгартирилган) ўйламай қадам босиб, муштумзўрлар сафига кирди. Бирор ҳунарнинг этагидан тутиб, жамиятга наф келтириш, юрт равнақига ҳисса қўшиш ўрнида жиноят йўлини маъқул топиб, суднинг қора курсисига ўтирди.\nБезорилар билан Толибжон Болтаев ҳамда тенгқури Қодир Жўраев ўртасида гап қочади. Оқибатда жанжал кўтарилиб, тўртовлон икки ҳамроҳни аёвсиз дўппослайди ва оғир тан жароҳати етказади.\nЎзи ҳам бир-икки мушт еган Жобир Қобилов воқеа жойидан ғойиб бўлиб, бироздан кейин отасини бошлаб келади. “Қодир мени урди!”-дея бегуноҳга туҳмат қилади. Аммо ота жанжални тинчитиш пайига тушмайди, аксинча, Қодирнинг қўлидан ушлаб, бошқаларни уришга даъват этади. Суянч тоғи борлигидан фойдаланган ғўр ўғил яна Қодирга ташланади. Ниҳоят, жабрланувчи ҳушини йўқотади.\nСуриштирувлар давомида жанжал телефонни қувватлантириш мосламаси сабаб келиб чиққани маълум бўлди. Тўғри, муштумзўрлар ўз қилмишига яраша жазоланди.\nАммо Бухоро автомобиль ва йўллар коллежи ўқувчиларининг арзимас нарсани, деб жиноятга қўл ургани ўша наврасталар тарбия топган оила ҳамда таълим олаётган ўқув масканида маънавий муҳит бузилгани кишини баттар хавотирга солади.\nЭътиборсизлик, бемеҳрлик оқибатида боланинг қалби яраланиши ҳеч гап эмас. Бора-бора оғриқ зўрайиб, заҳарга айланиши ҳам мумкин.


10:51 / 21.04.2017\nМана кунлар ҳам исиб, Ўзбекистонимиз янада гўзаллашиб бормоқда. Бундай кезларда кўнглимиз сокин, гўзал масканларга бориб дам олишни тусаб қолади. My Day "Сирли Ўзбекистон" жамоаси билан ҳамкорликда дам олиш кунларида ҳордиқ чиқариш учун энг мақбул бўлган масканлар рўйхатини тақдим этди.\n1. Урунгач нефрит кўллари\nУгам-Чотқол миллий парки ҳудуди ўзининг шаффоф кўллари ва сўлим дарахтлари билан ажойиб табиий манзара кашф қилади. Урунгач нефрит кўллари миллий паркнинг гавҳари ҳисобланади. Урунгачнинг қуйи ва юқори кўллари бўйлаб саёҳат қилар экансиз, тиниқ сувларда сузиш, тўғонгача сайр қилиш ва юқори кўл сувларида акс этувчи қоялар билан танишиш мумкин.\nШаҳаргача бўлган масофа: 150 километр\nСаёҳат неча пулга тушади: агар сиз пойтахт такси хизматларидан фойдаланмоқчи бўлсангиз, бориш ва қайтиш тахминан 386 000 сўмга тушади.\n2. Испай дараси\nИспайсой Қорабулоқ постидан ўтганда жойлашган. Бу ерда Испай дарёсининг сувида завқ олиб чўмилиш мумкин. Маҳаллий аҳоли меҳмонхона уйларига жойлашиш, шунингдек шаршарагача отда сайр қилишни таклиф қилади.\nПскем тизмасидаги музликлар ва тоғ йўлларининг кўплиги бу ҳудудни тоғ туризми учун қулай қилади.\nШаҳаргача бўлган масофа: 130 километр\nСаёҳат қанчага тушади: тахминан 473 000 сўм. Бу суммага таксида бориб келиш, уй ижараси (100 000 сўм) ва отда сайр қилиш (8000 сўм) киради.\n3. Мармар дарё дараси\nМармар дарёси - Белдирсой яқинида жойлашган машҳур дам олиш маскани. Белдирсойнинг осма дорига етмасдан чапга қайирилганда, бироз яёв юрилиб, Мармар дарёсининг биринчи катта шаршараси олдидан чиқилади. Шаршаранинг чап томонидан айланиб ўтиб, юқорига кўтарилганда, ажойиб дам олиш масканлари мавжуд. Сершовқин сой, яшил дарахтлар ва кўплаб сузиш ҳавзалари - Мармар дарёси ўз меҳмонларини шундай кутиб олади.\nШаҳаргача бўлган масофа: 75 километр\nСаёҳат қанчага тушади: бориш ва келиш - 186 000 сўм.\n4. Паркентсой бўйлаб сайр\nБу Тошкентга энг яқин жойлашган ажойиб тош дарали манзарага эга кўркам маскан. Бу ерда “Кумушкон” дам олиш уйига жойлашиб, мазмунли ҳордиқ чиқариш мумкин. Булоқ, сой, қоялар – буларнинг ҳеч бири сизни бефарқ қолдирмайди. Оқим бўйлаб юқорига ҳаракатланиб, шаршаралар чеккасига бориб ажойиб манзаранинг гувоҳи бўлишингиз мумкин.\nШаҳаргача бўлган масофа: 50 километр\nСаёҳат қачага тушади: тахминан 116 000 сўм. Бу суммага таксида бориш ва келиш киради.\n5. Сўқоқда сайр\nУшбу маскан ўз ландшафтининг ноанъанавийлиги билан ажралиб туради. Бу ерда пайдо бўлган йўловчи ўзини худди Россиядагидек тасаввур қилиши мумкин. Сершох қарағайзор шаҳарда етишмайдиган салқин ҳаво билан таъминлайди. Бу ерда сайёҳ танлаши мумкин: метеостанциягача бориш ёки Шохқўрғон тоғига кўтарилиш. Шохқўрғондан тоғ тизмалари, Заркент ва Сўқоқ қишлоқларининг ажиб манзараси кишига ўзгача завқ бағишлайди. Тоғга яхши жисмоний тайёргарлик билан 1,5-2 соатда кўтарилиш мумкин. Бундан ташқари, маҳаллий кабоблар ҳам меҳмонларни бефарқ қолдирмайди.\nШаҳаргача бўлган масофа: 60 километр\nСаёҳат қанчага тушади: таксида тахминан 144 000 сўмга бориб келиш мумкин.\nКатта Чимён атрофидаги ҳудуд кўплаб тасвирий зоналарга бўлинган. Агар сиз тирбанд шаҳардан дам олишни ихтиёр қилган бўлсангиз, Гулкамсой даралари дам олиш учун яна бир мақбул жой ҳисобланади. Сой атрофидаги соя-салқин жойлар, кичик сув тўсиқларини енгиб ўтиш, шаршара сизга унутилмас таассуротлар ва экстремал ҳис-туйғуларни тақдим этади. Ҳудуд қулай ёзги супалар билан жиҳозланган, бу ерда оилавий ҳордиқ чиқариш мумкин.\nШаҳаргача бўлган масофа: 110 километр\nСаёҳат қанчага тушади: тахминан 334 000 сўмга. Бунинг ичига таксида бориш ва қайтиш ҳамда супа ижараси (50 000 сўм) киради.\n7. Катта Чимён чўққисига кўтарилиш\nБу ерга бориш ғояси фаол ҳордиқ тарафдорларига мўлжалланган. Чимён – Ўзбекистоннинг тоғ туризми маркази. Қишда бу ерда чанғичиларни учратиш мумкин, ёзда эса - маҳаллий чўққини забт этиш учун келган кўплаб гуруҳларни.\nСаёҳат баландликка ҳаракатланишдан иборат бўлади. 3000 метр баландликкача йўналиш нисбатан осон бўлади - аниқ йўл, кенг жой. Бироқ сўнгги 300 метр масофада йўлда қоялар учрайди, бу ерда гид кўрсатмаларига риоя қилиш зарур. Ўрта тайёргарлик кўрган киши учун 3309 метр баландликка кўтарилиш 6-8 соат вақтни олади.\nШаҳаргача бўлган масофа: 80 километр\nСаёҳат қанчага тушади: тахминан 200 000 сўмга. Бу суммага таксида бориш ва келиш киради.\n8. Кумбел тоғи\nЎзбекистон тоғлари - қуёшли ўлканинг энг диққатга сазовор жойларидан. Чўққига чиқиш истагини билдираётганлар сони тобора ошиб бормоқда. Ортиқча қийинчилик туғдирмайдиган саёҳатсеварларни Белдирсойга, Кумбел тоғига таклиф қилиш мумкин. Унинг баландлиги - 2350 метр.\nЙўлнинг бир қисмини осма дорда кесиб ўтиш мумкин. юқори станцияда тушиб, яна 40 дақиқа юриш керак бўлади. Тоғда метеорологик станция жойлашган. У ерга тушдан кейин қуёшнинг ботишини томоша қилишга чиққан киши гўзал манзаранинг гувоҳи бўлади.\nСаёҳат қанчага тушади: 198 000 сўмга. Суммага таксида бориш ва келиш ҳамда осма дор ҳаққи (12 000 сўм) киради.\n9. Оқсоқ ота дараси\nБу ерда Ўзбекистон Миллий университетининг ёзги оромгоҳи жойлашган. Оқсоқ ота - 30 километрдан зиёд чуқурликка қараб кетувчи кенг дара. Бу масканда қоялар, соя-салқин ўрмонлар ва қарағайзорларни учратишингиз шубҳасиз. Шаҳарнинг шовқинидан кейин бу гўзал масканда бўлишни ким ҳам орзу қилмайди дейсиз?! Ушбу маскан ҳам сокин, ҳам фаол дам олиш тарафдорларига тўғри келади.\nШаҳаргача бўлган масофа: 120 километр\nСаёҳат қанчага тушади: тахминан 315 000 сўмга. Суммага таксида бориш ва келиш, шунингдек ов хўжалиги ҳудудига кирилганлик учун алоҳида тўлов (3000сўм) киради.\n10. Белдирсой яйловлари\nТасаввур қилинг: ёзги қуёш тафтида тобланган ҳамда мусаффо тоғ ҳавоси билан тўйинган хушбўй майсалар... Оилавий ҳордиқ учун бундан яхшиси борми?! Белдирсой номини олган яйлов айнан сайёҳларбоп маскандир. Арчазорларни кезиб, сувнинг товушига қулоқ тутиш албатта олдинда кутаётган иш кунларига янги куч-қувват бахш этади.\nСаёҳат қанчага тушади: тахминан 186 000 сўмга. Бу суммага таксида бориб келиш киради.\nМақолада кўрсатилган барча нархлар тахминий.\nТошкент туризм саёҳат


Ғарб "Сибирь кучи-2" газ қувуридан жиддий хавотирга тушди\nҒарб "Сибирь кучи-2" шартномасидан жиддий хавотирга тушди\nРоссия ва Хитой орасида "Сибирь кучи-2" газ қувури қуриш ҳақида шартномага эришилди. Бу келажакда Москвага газ учун харидорни танлаш имконини беради.\nТОШКЕНТ, 8 янв - Sputnik. Россия ва Хитой ўртасидаги янги имзоланган "Сибирь кучи-2" газ қувури қуриш шартномасидан Европа хавотирга тушди, Британиянинг Telegraph нашри шарҳловчиси Рейчел Миллард. Шарҳловчи айтишига кўра, Москва ва Пекин орасида имзоланган Осиёга газ етказиб беришни икки баравар ошириш тўғрисидаги шартномани “Шимолий оқим-2”нинг муҳокамаси билан банд бўлган Брюссел ва Лондон томонидан пайқалмай қолган. Ваҳоланки ушбу лойиҳа Москванинг жаҳон бозорларига таъсир қилиш имкониятини янада оширади, Европанинг энергетик мустақиллигига эса жиддий таъсир кўрсатади. Янги шартнома бўйича режалаштирилаётган қувур Хитойга йилига 50 миллиард куб метр ёқилғи эквиваленти етказиб бериш қувватига эга бўлади. Хом-ашё Шарқий Сибирдаги конлардан олинади, янги қувурга Европага газ жўнатилаётган Ямал минтақаси конлари ҳам уланиши мумкин. Хитой, Европадан фарқли ўлароқ, нефть нархига боғлиқ бўлган узоқ муддатли шартномалар бўйича катта ҳажмдаги газ сотиб олади. Европа Кенгашининг ташқи алоқалар бўйича таҳлил маркази вакили Филипп Медуник Брюсселни бу қиш каби хомашё танқислигини бошдан кечирмаслик учун газ етказиб бериш бўйича “тўғри келишувлар” тузишга чақирди."Сибир кучи-2" - Сибирдаги конлар ва Хитойнинг ғарбий қисмидаги Шинжон-Уйғур автоном округи ўртасида қуриш режалаштирилган газ қувури бўлиб, унинг лойиҳа қуввати йилига 50 миллиард куб метрни ташкил қилади. Магистраль қурилишини 2024 йилда бошлаш режалаштирилган.\nхитой, европа, газ қувури, россия\n© Sputnik / Aleksey NikolskyiСварка шва на церемонии соединения первого звена магистрального газопровода "Сила Сибири" на Намском тракте у села Ус Хатын\nТОШКЕНТ, 8 янв - Sputnik. Россия ва Хитой ўртасидаги янги имзоланган "Сибирь кучи-2" газ қувури қуриш шартномасидан Европа хавотирга тушди, Британиянинг Telegraph нашри шарҳловчиси Рейчел Миллард.\nШарҳловчи айтишига кўра, Москва ва Пекин орасида имзоланган Осиёга газ етказиб беришни икки баравар ошириш тўғрисидаги шартномани “Шимолий оқим-2”нинг муҳокамаси билан банд бўлган Брюссел ва Лондон томонидан пайқалмай қолган. Ваҳоланки ушбу лойиҳа Москванинг жаҳон бозорларига таъсир қилиш имкониятини янада оширади, Европанинг энергетик мустақиллигига эса жиддий таъсир кўрсатади.\nЯнги шартнома бўйича режалаштирилаётган қувур Хитойга йилига 50 миллиард куб метр ёқилғи эквиваленти етказиб бериш қувватига эга бўлади. Хом-ашё Шарқий Сибирдаги конлардан олинади, янги қувурга Европага газ жўнатилаётган Ямал минтақаси конлари ҳам уланиши мумкин.\n"Бу эса келажакда бир қатор саволлар пайдо бўлишига олиб келади. Москва ҳар иккала томон талабларини қондириш учун етарли ресурсларга эга бўлсада, газ учун қимматроқ нарх тўлайдиган харидорни маъқул кўриши мумкин", - деб ёзади ICIS таҳлилчиси Томас Марзес-Мансер.\nХитой, Европадан фарқли ўлароқ, нефть нархига боғлиқ бўлган узоқ муддатли шартномалар бўйича катта ҳажмдаги газ сотиб олади. Европа Кенгашининг ташқи алоқалар бўйича таҳлил маркази вакили Филипп Медуник Брюсселни бу қиш каби хомашё танқислигини бошдан кечирмаслик учун газ етказиб бериш бўйича “тўғри келишувлар” тузишга чақирди.\n"Сибир кучи-2" - Сибирдаги конлар ва Хитойнинг ғарбий қисмидаги Шинжон-Уйғур автоном округи ўртасида қуриш режалаштирилган газ қувури бўлиб, унинг лойиҳа қуввати йилига 50 миллиард куб метрни ташкил қилади. Магистраль қурилишини 2024 йилда бошлаш режалаштирилган.


Сенсация: “Толибон” ҳаракати Афғонистонда ўқувчи қизлар яқин вақт ичида мактабларга қайтишини маълум қилибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:25 - Сенсация: “Толибон” ҳаракати Афғонистонда ўқувчи қизлар яқин вақт ичида мактабларга қайтишини маълум қилибди\nМаълумки, Афғонистон Таълим Вазирлиги эркак ўқитувчилар ва ўқувчиларни мактабларга қайтишга чақиргани ҳақида аввалроқ хабар берилган эди. Ҳозир гал қизларга келаётганга ўхшайди. Мана мисоллар.\n"Толибон" ҳаракати хабар қилишича, қизлар яқин вақт ичида мактабларда ўқишни бошлаши режалаштирилмоқда. Бу ҳақда ҳаракат вакили, Ахборот ва Маданият Вазири ўринбосари Забиҳулла Мужоҳид маълумот тарқатибди.\nBakhtar агентлиги "Афғонистон ислом амирлиги мансабдор шахслари синфларни қандай бўлиш ҳамда мактабларда қизлар учун ўқитувчиларни қандай тақсимлаш устида иш олиб бормоқда", - деб унинг гапларидан иқтибос келтирибди.\nТаълим Вазирлиги хабар берганидек, 6–12-синфларда ўқийдиган барча ўғил болалар ҳамда эркак ўқитувчилар 18 сентябрдан, яъни бугундан, мактабларга қайтиши шартлиги билдирилган эди. Кўрамиз, буёғи нима бўлмоқда? Аҳволда ўзгариш бўладими?


Гулнора ҲАСАНЗОДА: - Фақат расмий маълумотларга асосланамиз - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 02 Феврал 2017\tКӯришлар: 927\nЎтган йили корхона ва муассасаларнинг 1006 нафар масъул шахслари томонидан маъмурий ҳуқуқбузарликлар қайдга олинган. Бу ҳақда Тожикистон Республикаси Президенти қошидаги Статистика агентлиги директори Гулнора Ҳасанзода ўтган йил якунига бағишланган матбуот анжуманида зикр қилиб ўтди.\n"2016 йили умумий ишлар режасига мувофиқ маҳаллий статистик органлар томонидан 1765та статистик маълумот ишончли текшируви ўтказилиб\n, натижада, корхона ва муассасаларнинг 1006 нафар масъул шахсларига нисбатан маъмурий ҳуқуқбузарликлар содир этганликлари учун 279,4 минг сомонийлик умумий маблағ ҳисобида маъмурий жарима тайинланди",- деди Г.Ҳасанзода.\nШунингдек, Тожикистон Республикаси Президенти қошидаги Статистика агентлиги иш режасига биноан, 2017 йили савдо, хизмат кўрсатиш ва қурилиш соҳалари статистик ҳисоботи ҳам электрон усул орқали йўлга қўйилади.\nТаъкидлаб ўтиш жоизки, 2016 йилнинг сентябр ойидан бошлаб, республика барча минтақаларида электрон ҳисобот тавсия этиш жорий қилинган.\nСтатистика агентлигининг матбуот анжуманида маълум бўлишича, 2016 йилнинг январ-декабр ойларида ФҲДЁ органлари томонидан 230,3 минг туғилиш ва 30,3 минг вафот этиш ҳолати қайдга олинган бўлиб, шундан 2,6 минг нафарини бир ёшгача бўлган болалар ташкил қилади.\nАҳолининг табиий ўсиши ҳолати дастлабки маълумотларга кўра, 2016 йилнинг январ-декабр ойларида 2015 йилнинг шу даврига нисбатан 1,4 фоизга камайиб, 197,3 минг киши ёки 1000 аҳолига 22,8 нафарни ташкил қилди.\nЎтган йилнинг январ-декабр ойларида ФҲДЁ органлари томонидан қайдга олинган никоҳлар сони 2015 йилга нисбатан 5,9 фоизга камайиб, 72,4 минг жуфтликни ташкил қилди. Никоҳларни қайдга олиш ҳолатининг камайгани республикамизнинг барча минтақаларида кузатилади. ТБМВда никоҳларни қайдга олиш 13 фоизга камайиб, 1,9 мингтани ташкил қилган бўлса, бу кўрсаткич Хатлон вилоятида 5 фоиз (26,5 минг), Суғдда 6,2 фоиз (21,2 минг), Душанбе шаҳрида 5,1 фоиз (6,7 минг) ва республика бўйсунишидаги ноҳияларда - 6,4 фоиз (16 минг) камайган.\nМамлакатимизда қариндошлик никоҳларининг олдини олиш борасида олиб борилаётган ишлар ҳали етарли эмаслиги яққол кўзга ташланади. Чунки ҳисобот даврида мамлакатимизда 308та қариндошлик никоҳи қайдга олинган бўлиб, шундан 293 жуфтлик Суғд вилояти, 2 жуфтлик Хатлон вилояти, 3 жуфтлик Душанбе шаҳри ва 10 жуфтлик республика бўйсунишидаги ноҳияларга тўғри келади.\nБу маълумотлар қай даражада тўғри эканлиги ҳақидаги саволга жавоб берган Гулнора Ҳасанзода:\n-Биз фақат қўлимизга келиб тушган расмий маълумотлар орқали жавоб бера оламиз,- деди.\nЎтган йили мамлакатимизда ажралиш ҳолати ҳам кўпайгани маълум бўлди. Бу кўрсаткич ТБМВда 6,6 фоиз, Суғд вилоятида - 6,3, Душанбеда - 7,8 фоиз, республика бўйсунишидаги ноҳияларда - 11,7 ва Хатлон вилоятида 1 фоизга ошган. Шунингдек, ажралишдан 27 ҳолати қариндошлик никоҳларига тўғри келади.\nЖаҳон молиявий-иқтисодий инқирози туфайли фаолиятини тўхтатган корхоналар тўғрисида гап кетганида Статистика агентлиги директори:\n-Ўз фаолиятини тўхтатган корхоналар 279тани ташкил қилса, уларнинг аксарияти фаолият шаклини ўзгартириш орқали ишларини давом эттиришади. Чунки ишлаб чиқариш билан шуғулланувчи хусусий тадбиркорлар қайдга олиш жараёнида фаолиятнинг бир нечта турини танлашади. Улардан бирига барҳам берилса, қолганини давом эттираверадилар. Шунинг учун улар "Ягона дарча" орқали ўз фаолиятларини тўхтатиб, бошқа турини бошлаганликлари ҳақида қайддан ўтишлари зарур бўлади,- деб жавоб берди.\nБугун: 02-10-2020 00:04:02


«Ёр-ёр»лардан мосуво қизлар тақдири - 23 Ноября 2016 - www.SheJoT.CoM\nГлавная » 2016 » Ноябрь » 23 » «Ёр-ёр»лардан мосуво қизлар тақдири\nЭнг яқин дугоналарим ҳам мендан юз ўгирди. Кейин Акмал ака ўзим учун алоҳида ижара уй топиб берди. Ҳомиладор бўлиб қолганимни билгач эса фарзандимдан воз кечишимни истади. Мен ҳам «Ҳали бола-чақали бўлишга улгурамиз, ўқишни тугатиб олай...» дедим-у, ҳомиламни олдириб ташладим. Шу тарзда гуноҳимизнинг мевасини яна бир гуноҳ билан яширмоқчи бўлдик. Талабалигимнинг сўнгги икки йили шу тарзда ўтди. Ўқишни тугатмасимдан олдинроқ Акмал ака вилоятимизга қайтди. Мен ҳам дипломимни олиб, ҳеч нима бўлмагандек уйга қайтдим. Онам мени узатиш тараддудига тушганди. Совчи қўйган йигитлар билан учрашувга чиқишга мажбурлашарди. Ҳар гал гоҳ уни, гоҳ буни баҳона қилиб, куёвликка номзодларни рад этардим. Акмал ака эса тез орада хотини билан ажрашиб, менга уйланишни ваъда бераётганди. Аммо унинг оиласи ҳамма гапдан хабар топгач, қиёмат қопди. Онаси ишхонага жанжал қилиб келди. Ишда янги ходиммасманми, ҳамма мендан бундай разилликни кутмаган эмасми, ҳайратда қолишди. Онаси мени ер билан битта қилгач, «Сен қизга гап кор қилмайди шекилли. Ота-онангга бориб, ҳамма гапни айтиб бераман. Қизларингизни йиғиштириб олинглар, дейман! Келинимни сенга хор қилдириб, йиғлатиб қўймайман!» деб, уйимизга боришини айтди. Юрагим қинидан чиқиб кетгандай бўлди. «Ахир отам мени ўлдириб қўяди-ку» деган ўйдан қўрқиб, Акмал акага қўнғироқ қилдим. У киши ҳам танг аҳволда қолганди. Сир ошкор бўлса, эндигина жойлашган ишидан айрилиб қолиши мумкин. «Нима бўлса бўлар» дедиг-у ўша куни Акмал аканинг машинасида қочиб кетдик. Бир ҳафта ўтиб, қайтдик. Келиб, қишлоқда дув-дув гап бўлганимизни, мени ишдан ҳайдашганини, отам эса оқ қилганини билдим. Шунда ҳам кўр кўзларим очилмади. Гўёки муҳаббатим учун курашаётгандик эдим. «Ахир биз бир-биримизни севамиз! Муҳими шу!» деб ўйлардим. Акмал ака менинг гапимга кириб, хотинини икки боласи билан кўчага ҳайдаб солди. Бечора аёл йиғлаганча уйини тарк этди. Биз эса уйни сотдиг-у, вилоят марказидан ҳовли олиб, бирга яшай бошладик. Уйга бир-икки бор қўнғироқ қилдим. Аммо овозимни эшитишлари билан гўшакни қўйиб қўйишарди. Яқинда синглимни узатишди, мени тўйга айтишмади ҳам. Отам «Агар остонамга қадам босса, ўлдираман!» дебди. Биламан, энди мени кечиришлари амри маҳол. Шундагина бу «муҳаббатим» нафақат ор-номусимдан, балки яқинларимдан ҳам айирганини тушуниб этдим. Акмал аканинг ота-онаси ҳам мени тан олишмаган. Хотини билан қонунан ажрашишларига рухсат беришмаяпти. Яқинда ўғил фарзандли бўлдик. Ҳомиладорлигим ҳам, туғруқ жараёни ҳам жуда оғир кечди. Аммо дардимга шерик бўладиган, аҳволим билан қизиқадиган ҳеч кимим йўқ. Боламни бағримга босиб, туғруқхонадан ҳам сўппайиб бир ўзим чиқдим. Акмал акам эса кун бўйи ишда. Кўпинча ота-онасидан хабар олгани қишлоққа кетади. Биламан, фарзандларини кўриб келади. Турмушим омонатга ўхшайди. Агар буни турмуш деб бўлса…\nБир куни Акмал ака мени ҳам кўчага ҳайдаб, хотини билан ярашиб оладигандек туюлади. На бирор дугонам билан, на қариндошим билан гаплашаман. Ҳамма мендан юз ўгирган. Тўрт девор ичида гуноҳимнинг жабрини тортиб ўтирибман. Тенгқурларимнинг барчаси бахтли. Мен эса бахт деб ўйлаганимни бировга кўз-кўз ҳам қилолмайман… Оилавий шароитимиз билан қизиқадиган қўшниларимга нима деб жавоб беришни билмай қоламан. Сезиб тураман, улар ҳамма гапдан хабардор. Мени кўрса, пичир-пичир қилишлари, нафрат кўзи билан қарашларидан биламан буни. Энг қийини эса энди ортга йўл йўқ! Ўз ҳаётимни ўзим барбод қилганман… Йигирма икки ёшимда бировнинг оиласини барбод қилиб, юзи қора бўлганман...»\n«Қиз боланинг ўзи ҳам, кўнгли ҳам гулдек нозик бўлади», дейишади. Гул қизлар, остона ҳатлаб кўчага чиқаётганингизда эгнингиздаги либосингизу қошу кўзингизга эътибор бериш билан бирга елкангизда ўзингизнинг, оилангизнинг, ота-онангизнинг обрў-эътиборини, номусини ҳам олиб чиқиб кетаётгангизни унутманг! Алдамчи ҳиссиётларга берилиб, гулдек умрингизни кулга айлантирманг! Сиз шаҳзодаларга муносибсиз! Ота-онангиз бахт қасрининг бекаси бўлишингизни ният қилиб ўстираяпти сизни! Бировнинг бахтига шерик бўлиш асло ярашмайди сизга! Чиройли келин бўлиб, «Ёр-ёр» садолари остида ота-онангизнинг дуосини олиб, ота уйингизни тарк этишингиз бахтли келажагингиз калитидир! Ҳар бирингизга шу бахт калитлари насиб этсин!\nКатегория: HIKOYALAR / ХИКОЯЛАР | Просмотров: 951 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Меҳнат бозори: ТАЛАБ ВА ТАКЛИФЛАР - AUZ.UZ\nМеҳнат бозори: ТАЛАБ ВА ТАКЛИФЛАР\nАндижон туманининг Намуна маҳалласида яшовчи Файзулло Қодиров тажрибали ҳунарманд: пластик эшик-ромлар тайёрлаб, ўрнатишнинг ҳадисини олган. Жуда кўп пудратчи корхоналар билан ишлаб кўрди – аммо мунтазам равишда буюртма ҳамда кўнгилдагидек маош топа олмагач, ризқини ўзга юртдан қидиришга мажбур бўлди. Россияда ишлаётган ҳамқишлоқлари 2008 йили уни ҳам Иркутск шаҳрига ишга таклиф қилишди. Файзулло беш йилга яқин мигрантликдаги аччиқ-чучук ҳаётни кўрди, бироқ топиш-тутишига барака кирди. Хориждан пул жўнатиб, уй-жойини таъмирлатди, ота-онасига кўмаклашди, мусофирликдан қайтгач оила қурди, қисқаси, ишлаб топган пули рўзғор кемтикликларини бутлашга яхшигина асқотди.\nАндижонга қайтгач, салкам бир йил муқим иш топишга қийналиб юрди: яна аввалгидай икки кун ишласа, бир ҳафта дам олади. Бундай шароитда тирикчилик нима бўлади? Ниҳоят омади чопди: кунларнинг бирида йирик қурилиш корхонаси таъсисчиларига у тайёрлаган эшик-ромлар маъқул бўлиб, аввалига катта ҳажмда буюртма беришди, ортидан корхона ишчиси сифатида Файзуллога меҳнат дафтарчаси очилди. Бу энди 2015 йилдаги гап.\nШундан бери Файзуллонинг доимий иши бор, даромадига барака кирган, ҳунари ортидан қишлоқда отасидан мерос қолган ер участкасига икки хонали иморат солди, тирикчилик ҳам изига тушди, икки фарзандини бировдан камитмай тарбиялаяпти. Муҳими, аввалгидай етишмовчилик туфайли “хорижга кетаман” деган ўйни хаёлидан чиқариб ташлаган.\nФайзуллонинг айтишича, унинг хизматига буюртмачиларда доимий эҳтиёж пайдо бўлганлиги кейинги йилларда мамлакатда қурилиш саноатининг бир неча баробар ўсганлиги билан боғлиқ. Унинг кузатувларига кўра, бугун Андижонда айни йўналишда иш кўп, маоши ҳам чакки эмас, шунга қарамай, ҳамон хорижга бориб ишлаш илинжидаги қурувчи-ҳунармандлар топилади.\nДарҳақиқат, нега шундай?\nЙил бошида вилоят ҳокимлигида бандлик мавзусида ўтказилган йиғинда ҳам айни масала кун тартибига қўйилди: Андижонда қурилиш соҳасида минглаб ишчиларга эҳтиёж бор, деймиз. Нега одамлар “бурнининг тагидаги” корхоналарда иш борлигини билмайди, аммо Россиянинг олис шаҳрида қурувчиларни ишга олаётганидан дарров хабар топади?\nСирасини айтганда, бугун Андижон шаҳри ҳамда унинг атрофидаги туманларда катта-катта қурилиш объектларига кўзингиз тушади. Янгиланаётган кўчалар, қад ростлаётган кўп қаватли уйлар ҳамда инфратузилма иншоотларига нигоҳ ташласангиз, қурилиш жараёни илдамласа илдамлайдики, асло сусаймайди. Қолаверса, жорий йилда давлат раҳбари томонидан тамал тоши қўйилган ҳамда Андижон тумани адирликларининг 4 минг гектар қисмида барпо этилажак янги Андижон шаҳарчасига ҳам жуда катта ишчи кучи керак. Қарийб 450 мингдан зиёд аҳоли яшаши учун мўлжалланган 130 мингдан ортиқ хонадонли кўп қаватли уйлар, шунга мос равишда ижтимоий соҳа объектлари, саноат зоналари, хизмат ва сервис нуқталарини барпо этиш ўз-ўзидан бўлмайди-ку ахир.\nАҳолининг ишсиз қатламини шу ва шу каби соҳаларга йўналтириш учун, уларнинг хорижга иш излаб кетишини камайтириш учун қанда чоралар кўриляпти? Меҳнат бозоридаги талаб ва таклиф мувозанатини бирдай тутиш учун-чи?\nВилоят бандлик бош бошқармаси бошлиғи Акмалжон Мамаюсуповнинг таъкидлашича, Андижон шаҳрида фаолият бошлаган “Ишга марҳамат” мономаркази бандлик йўналишидаги кемтик нуқталарни тўлдиришга хизмат қилади.\n“Мономарказ 15 миллиард сўмлик лойиҳа эвазига бежиз ташкил этилмади, - дейди Акмалжон Мамаюсупов. - Сантехник, пайвандловчи, сувоқчи, бўёқчи, аёллар ва эркаклар сартарошлиги, косметолог, тикувчи, ошпаз, қандолатчи, энага каби 28 та йўналиш бўйича икки сменали ўқиш ташкил этилиб, йилига 4 минг 480 нафар фуқаро касб-ҳунарга ўқитилиши режалаштирилган. Касб-ҳунарлар хилма-хиллигидан кўринадики, талаб ва таклиф мувозанати бузилмайди”.\nҚайд этиш жоиз, бугун яратилаётган минглаб иш ўринлари асосан тадбиркорлик субъектлари, жумладан, кичик бизнес корхоналари ҳиссасига тўғри келади. Андижонда, хусусан, трикотаж-текстил соҳасига ихтисослашган корхоналарга ҳар қадамда дуч келасиз. Мисол учун, биргина Хўжаобод туманида трикотаж маҳсулотлари ишлаб чиқарувчи 200 дан ортиқ катта-кичик хусусий корхоналар фаолият кўрсатмоқда. Мазкур корхоналарнинг ҳар бирида 15-20 нафардан то 500 нафаргача ишчилар меҳнат қилади.\nМазкур корхоналардан бирининг иш юритувчиси қайд этадики, ишчи кучига доимий эҳтиёж бор. Айтишича, гарчи даромади яхши бўлса-да, тикувчиларнинг ҳаммаси ҳам бир жойда икки-уч йил муқим ишлай олмайди, ўрта ҳисобда ҳар олти-етти ишчидан бири ўзини бошқа соҳада синаб кўришга интилади.\nЯна бир рақамга эътибор беринг. Жорий йилда тўқимачилик маҳсулотлари ишлаб чиқариш йўналишида Шаҳрихон туманида жойлашган “Saхovat teks” масъулияти чекланган жамияти 1000 та, Андижон шаҳридаги “Dinar Group”масъулияти чекланган жамияти 1000 та, вилоят марказида жойлашган яна бир корхона – “Sohib omad barakasi" МЧЖ 400 та янги иш ўринлари яратган. Уларга асосан меҳнат органларига иш сўраб мурожаат қилган фуқаролар доимий асосда ишлаш учун жойлаштирилган.\nЮқоридаги икки мисолдан савол туғиладики, аҳолининг ишсиз қатламини саноқли турдаги соҳаларга йўналтириш қай даражада кутилган натижани беради? Бошқачароқ айтганда, тўқувчиликка уқуви йўқ шахс иложсизликдан шу ишга розилик берса, ишнинг сифатига путур етмайдими? Чунки ҳамма ҳам тикувчи ёки тўқувчи уқувли бўлавермайди-ку.\nТаъкидланишича, касб-ҳунарга ўқитиш ва қайта тайёрлаш жараёнида ишсиз шахснинг қизиқиш ва эҳтиёжлари имкон қадар ҳисобга олинаётир. Бошқа иш ва юмушлар ҳам таклиф қилинаётир. Бунда, айниқса, аҳолининг ижтимоий ҳимояга муҳтож қатламига жиддий эътибор қаратилмоқда. Айтайлик, шу йилнинг биринчи ярмида вилоят бўйлаб 609 та кам таъминланган оилага иссиқхоналар ўрнатиш, уруғликлар, кўчатлар ва суғориш воситалари харид қилиш учун 3,6 миллиард сўм миқдорида субсидия маблағлари ажратилган. Масалан, биргина Асака туманининг Қорақий маҳалласида ишсиз ва банд бўлмаган фуқароларга бандлика кўмаклашиш давлат жамғармаси ҳисобидан ажратилган 325 миллион сўм субсидия маблағлари ҳисобига 50 та хонадонга иссиқхона қурилган.\nАна шундай иссиқхоналардан бирига эга бўлган Марҳабохон Эшматованинг таъкидлашича, хонадонидаги бир сотих майдонда биринчи ҳосил учун помидор экилди, такрорий экин учун эса булғор қалампири кўчатлари жойлаштирилди. “Шу усулда ҳозирги бозор шароитида бир йилда 15 миллион сўмгача даромад олиш мумкин”, дейди Марҳабохон Эшматова.\nЁки дейлик, жорий йилнинг дастлабки беш ойида вилоятда қишлоқ хўжалиги, ҳунармандлик, балиқчилик, асаларичилик йўналишларида кооператив ташкил этиш истагини билдирган талабгорлар учун 15 та кооператив бирлашмалари ташкил қилинди. Уларга 900 нафар камбағал оила аъзолари бириктирилди. Аъзолик бадали сифатида 2 миллиард 450 миллион сўм субсидия маблағлари тўлаб берилди. Мисол учун, Марҳамат туманида жойлашган “Ershi meva sabzavot 77” ишлаб чиқариш корхонасига мева-сабзавотчилик йўналиши бўйича ташкил қилинган кооперативга хоҳиш ва истакларидан келиб чиқиб, 40 нафар аёл, 10 нафар эркак бириктирилиб, уларга аъзолик бадали сифатида 122,5 миллион сўм миқдорида субсидия маблағлари ажратилди.\nДавлат раҳбарининг жорий йил 28 апрелдаги “2021 йилда янги иш ўринларини ташкил этиш ва аҳоли бандлигига кўмаклашиш бўйича давлат дастури тўғрисида”ги қарори юзасидан Андижонда 43 минг 129 та доимий янги иш ўринларини ташкил этиш прогноз кўрсаткичлари тасдиқланган. Уларнинг асосий қисми тармоқ инвестиция лойиҳаларни амалга ошириш ва ижтимоий инфратузилмани ривожлантириш, ҳудудий инвестиция лойиҳаларини рўёбга чиқариш, жумладан, янги кичик корхона, микрофирмалар ташкил этиш, якка тартибдаги тадбиркорлик ва ҳунармандчиликни ривожлантириш ҳисобига тўғри келиши керак.\nЮзага келаётган иш ўринлари таҳлили шуни кўрсатадики, уларнинг асосий қисми хусусий сектор ҳиссасига тўғри келмоқда. Ўз-ўзидан, меҳнат бозоридаталаб ва таклиф мувозанатини тенг тутиш кўп жиҳатдан хусусий сектор зиммасига юкланади. Демакки, яқин келажакда катта эҳтиёж туғилиши кутилаётган касб-ҳунарлар билан боғлиқ сервис хизматлари ташкил этиш масаласини ҳам ўйлаб кўриш керак. Атайлик, Андижонда кўп қаватли уйлар сони кун сайин кўпайиб боряпти. Уларнинг аксариятига замонавий лифтлар ўрнатилмоқда. Аммо кўп қаватли бинолар лифтлари билан боғлиқ сифатли сервис хизмат кўрсатувчи, носозлик юзага келганда тузатувчи мутахассислар йўқ ҳисоби. Камайиб бораётган мутахассисликларни қўл меҳнати, жумладан, ҳунармандчиликнинг қадимийва ноёб турлари мисолида ҳам кузатиш мумкин. Бу каби бўшлиқлар янги йўналишларда тадбиркорликни синаб кўриш истагида юрган юртдошлар учун ҳали ўзлаштирилмаган қўриқдир.


Фарғонада «Жентра» автомобили ёқиб юборилди (видео) - Zamin.uz\nФарғонада «Жентра» автомобили ёқиб юборилди (видео)\nФарғона шаҳрининг Юксалиш кўчасида «Жентра» русумли автомобиль ёниб кетди. Воқеа жойидан олинган видеотасвир ижтимоий тармоқларда кенг муҳокамаларга сабаб бўлмоқда. Тахминларга кўра, икки қўшни ўзаро гап талашиб, келишолмай қолган.\nНатижада, улардан бири автомобилни ёқиб юборган. Уларнинг ўзаро жанжалига нима сабаб бўлгани, автомобиль кимга тегишли экани, унинг ёқиб юборилишига ушбу жанжалнинг қандай алоқаси борлиги номаълум.\nФарғона вилоят ИИБ ахборот хизмати мазкур ҳолат бўйича расмий муносабат билдирди.\n«Мазкур ҳолат юзасидан Фарғона шаҳар ИИО ФМБ навбатчилик қисмига хабар келиб тушган.\nХабарга асосан зарур куч воситалар ёрдамида дарҳол ёнғин бартараф этилиб, Фарғона шаҳар ИИО ФМБ ҳузуридаги тергов бўлими ва Фавқулодда вазиятлар бўлими ходимлари ҳамкорлигида ҳодиса жойи кўздан кечирилган. Ёнғин оқибатида тан жароҳати олганлар ва жабрланганлар йўқ.\nТекширув якунига кўра, ҳолатга ҳуқуқий баҳо берилиши таъминланади», дейилади ИИБ ахборот хизмати баёнотида. «Замин» янгиликларини «Вконтакти»да кузатиб боринг\nФарғонада меҳмонга келган шахс уй эгасининг машинасини олиб қочди\n5-03-2020, 13:47, Жамият\n17-09-2019, 19:53, Жамият\n9-06-2019, 21:12, Жамият\n12-03-2017, 07:58, Жамият


Покистондаги масжид яқинида рўй берган портлаш 22 кишининг ўлимига сабаб бўлди\n15:35 / 31.03.2017\nМаҳаллий ҳукумат вакили Муштоқ Ғанининг сўзларига кўра, ҳужум Парачинордаги шиалар масжиди ёнида, Нур бозори яқинида амалга оширилган. Маҳаллий телевидениеда портлаш қурбонларининг тез тиббий ёрдам машиналари ва хусусий транспорт воситаларида олиб кетилаётгани кўрсатилган.\nПокистон армияси ўз баёнотида бомабардимон ҳақидаги хабарни тасдиқлаган ва қурбонларга ёрдам кўрсатиш ҳамда эвакуация қилиш учун бир гуруҳ шифокорлар билан вертолёт йўллаганини маълум қилган.\nБомба бозор яқинидаги автомобилда бўлгани айтилган, лекин унинг худкуш орқали портлаган ёки йўқлиги ҳозирча номаълум.\nҲукумат маъмури Зоҳид Ҳусайннинг айтишича, портлаш шу қадар кучли бўлганки, у ҳатто яқин атрофдаги автомобиллар ва дўконларга ҳам катта зиён етказган. Унинг таъкидлашича, ҳукумат фавқулодда вазият ҳақида эълон қилган. Қутқарувчилар ҳалок бўлганлар ва жароҳатланганларни яқин орадаги шифохоналарга етказишмоқда.\nҲужум ким томонидан амалга оширилгани номаълум бўлса-да, унда тақиқланган Лашкар-и-Жангви сунний мазҳаб жангари гуруҳи айбланмоқда - гуруҳ бундан аввал шиалар кўпчиликни ташкил қилувчи мазкур минтақада амалга оширилган ҳужумларда айбдор деб топилган эди.\nпортлаш Покистон масжид автомобиль


ЛЖЕЗИЁЛИЛАР « Ўзбекистон Халқ Ҳаракати\n28 December 2019 - 23:32\nҒафуров домла қари маразматик. Умуман бу авлодни “адолатли пошшо” ҳақидаги гапи капейка. Уларни давлат бошқаруви ҳақидаги тасаввурлари худди эшшак арава каби примитив. Давлат бошқарувунинг йиллар синовидан ўтган ягона маъқул формати бу демократик бошқарув тизими. Бу тизим худди Германиядаги мукаммал автомобил каби ишлайди. Бу тизимда давлат бошқаруви бир бирини мувозанатлантирадиган мустақил қудратлардан иборат бўлади.\nМасалан Мирзиëв суд раисига қараб “Тур фалончини қама” дея олмайди. Чунки суд президентга бўйсунмайди. Бу тизимда Мирзиëев парламентга қараб “Вовулла” дея олмайди. Чунки парламент Мирзиëевга бўйсунмайди. Умуман Ўзбекистон сингари аксар аҳолиси маразаматик шахсга сиғиниш касалига чалинган уродлар мамлакатида биринчи рахбарни тез тез алмаштиришда хайр бор.\nМасалан дейлик Мирзиëнни шу кунни ўзида конституцияни бузгани учун 159 модда билан қамаворса бўлади. Қолганига непотизм ва давлат манфаатларини Россияга сотганлик. Кремл фойдасига шпионаж ва ҳоказо айб билан 33 йилга қамавориш керак. Ундан кейингисини ҳам 22 йилга.\nУндан кейингисини 18 йилга. Охир оқибат жамият тузалади. Дарвоқе шу пайтгача Ўзбекистон раҳбари сифатида ишлаган Усмон Юсупов Рашидов ва Каримовларни ҳам фош қилиб ҳайкалларини онтариб ташлаш керак.\nЭнг мухими ким падхалим лаганбардорлик қилса 20 минг доллар жарима солиш керак. Шунда анави миллатни бўқи бўлган ғафуровга ўхшаш лжезиëлилар қисиб ўтирадиган бўлади.


Хосият Бекмирзаева. Бобур ва Умар Хайём — www.ziyouz.uz\nБош саҳифа МатбуотҲозирги давр матбуотиХосият Бекмирзаева. Бобур ва Умар Хайём\nБобур ижодига форс шеърияти ҳам кучли таъсир кўрсатган. Ўша даврда зодагон табақадагилар форс тилини ўз она тили даражасида билган. Мактаб, мадрасаларда форс адабиёти асосида адабий таълим берилган. Саъдий, Ҳофиз сингари форс адабиёти намояндалари асарларидан барча зиёлилар баҳраманд бўлишган. Бобур ҳам “Бобурнома”, “Аруз рисоласи”да Шайх Саъдийнинг ижодига қайта‑қайта мурожаат қилган. У “Аруз рисоласи”да: “…панду насиҳату мавъаза бобида Шайх Саъдийнинг “Бўстон”ича маълум эмаским оламда бўлғай. Нечукким ўзи дебтур:\nСуханҳои Саъдий мисол асту панд,\nБа кор оядат шави корбанд.\nДариғ аст аз-у рўй бартофтан,\nК-азу рўйи давлат тавон ёфтан.”\nдеган. Бобур “Бобурнома”да ўзининг йўлларда тошга байт, ҳикматли сўзлар ёздириб кетиш одати бўлганини қайд этган. Жумладан: “Ушбу чашма бошида, чашма ёқасидағи тошида қазиб, бу уч байтни сабт эттим:\nШунидамки Жамшеди фаррух сиришт\nБа сарчашмае бар санге навишт:\nБарин чашма чун мо басе дам заданд,\nБирафтанд то чашм барҳам заданд:\nВа лекин набурдем бохуд багўр”\nдейди. “Бўстон”даги бу байтлар Шайх Саъдийники эканлиги аниқ айтилмаган бўлса‑да, улар Бобурнинг бу улуғ форс шоири ижодига ихлоси баланд бўлганидан далолат беради. Умуман, Бобурнинг ижтимоий фаолияти ва ижоди унинг форс адабиётидан яхши хабардор бўлгани, форс шоирларининг шеърларини ёддан билганини билдиради.\nЗуллисонайнлик Бобурга салтанатни бошқаришда ҳам, кишилар билан ўзаро муомалада ҳам, бадиий ижодда ҳам бир умр ҳамроҳлик қилган. У форс тилида гўзал шеърлар ёзган. “Бобурнома”ни варақлаганда, форс тилидаги ўнлаб мисраларга дуч келиш мумкин. Масалан:\nБо турк ситеза макун, эй мири Биёна,\nЧолокию мардонагил турк аёнаст.\nГар зуд наёию насиҳат накуни гўш,\nОнжо ки аёнаст чи ҳожат ба баёнаст?\nЭй Биёна амири, турк билан ўйнашма,\nТуркнинг эпчиллик ва мардлиги ҳаммага аёндир.\nАгар тез келиб, насиҳатни қулоққа олмасанг,\nАён бўлган гапни баён қилишнинг нима ҳожати бор?\nБобурнинг икки юздан ортиқ рубоийси маълум. Улардан ўн еттитаси тарона рубоий шаклида. Ойбек таъбири билан айтганда, Бобур шеъриятининг чўққиси унинг рубоиёти. Шарқ шеъриятида рубоийни энг баланд чўққига кўтарган шоир ‑ Умар Хайёмдир. Шарқ шоирлари рубоий ёзишда Умар Хайём ижодидан доимо таъсирланишган. Адабиётшунослар Бобур рубоийларини “хайёмона” эканлигини кўп бор таъкидлашган. Бобур асарларида Хайёмнинг номини қайд қилмайди, унинг рубоийларини эслатмайди. Шундай бўлсада қатор рубоийларида ҳаётга, инсон тақдирига хайёмона қараш, фано ва бақо масалаларини содда талқин яққол сезилади.\nХайём олам ва одам тақдирига мутафаккирона қарайди, ҳаётдан маъно ахтаради. У ҳаётнинг моҳиятини излашдан ҳам қаноатланмайди. Аммо излаганидан ҳам, топганидан ҳам кўнгли тўлмайди. Май ва майхўрликни ҳаётнинг ғам‑ғуссаларини унутиш, таскин топиш воситаси деб билади. Хайём мадҳ этган май, албатта, инсонга эркинлик, қаноат, хаёлий саодат йўлини очувчи ҳақиқий ишқ майидир.\n“Одатда, рубоийга кўп қўл урган шоирлар, – деб ёзади профессор А.Ҳайитметов, – олимтабиат, файласуфмижоз, ҳаёт ҳақида чуқур мулоҳаза юритишга мойил кишилар бўлади. Умар Хайём, Паҳлавон Маҳмуд, Навоий, Бедил кабиларнинг рубоийлари шундан гувоҳлик беради. Кўп ҳаёт машаққатларини бошидан кечирган, кўплаб жангу жадалларнинг гувоҳигина эмас, фаол иштирокчиси ҳам бўлган Бобурнинг рубоийлари ҳам шу аспектда текширилса ва баҳоланса хато бўлмайди”. Ҳақиқатан, Бобур олим ва мутафаккирдир. У ҳаёт ҳақида файласуфона мушоҳада юритади. Бу унинг рубоийнавис бўлиши учун замин яратади.\nБобур сиёсий-эстетик қарашлари жиҳатидан эмас, балки воқеликка адолатли ва танқидий муносабатда бўлиши жиҳатидан ҳам замондошларидан илгарилаб кетган.\nБобур ҳам худди Умар Хайём сингари жуда кенг қамровли тафаккур соҳиби бўлган. Улар олам ва одам, одамнинг бу оламдаги ўрни, ҳаётда қандай яшаш кераклиги хусусида бир‑бирига монанд мулоҳаза юритишган.\nХайём Бобурдан беш аср аввал яшаб ўтган. Лекин бу муддат ичида ҳаёт ташқи томондан ўзгариб, илгарилаб борган бўлса‑да, ундаги кўпгина муаммо, ички зиддиятлар ўзгармасдан сақланиб қолган. Хайёмни азоблаган жаҳолат ва нодонликлар Бобурни ҳам қийнаган. Хайём жавоб топмоқчи бўлган саволларга Бобур ҳам дуч келган. Хайём қўл силтаган дунёдан узила олмагани Бобурни қийнаган. Бобур шунда ҳаёт ҳақида англаган ва англамаган ҳақиқатларини умумлаштириб рубоийда ифода қилишга интилган. Натижада, Бобур ҳам Хайём сингари рубоий жанрида ажойиб асарлар яратишга эришган.\n“Бобурнома”даги қайдлардан аёнки, Бобур аксари рубоийларини ҳеч қандай тайёргарликсиз, йўл-йўлакай бадиҳа (экспромт) тарзида битган. Хайёмнинг аксарият рубоийлари ҳам шундай яратилгандай таассурот уйғотади. Бундан ташқари Хайём рубоийлари форсий тилнинг латофати, нафислигини қандай намоён этса, Бобур рубоийлари ўзбек тилининг гўзаллиги ва ифода кучини худди шундай тарзда кўз‑кўз қилади. Шунинг учун ҳам Ойбек бу икки улуғ шоир рубоийларидаги муштарак жиҳатлар тўғрисида сўз юритар экан: “Бобур рубоийлари ҳам Умар Хайёмнинг рубоийлари каби фалсафий фикрларга бой, шаклан мукаммал…”, – деб таъкидлайди.\nБобур рубоийларида ҳам: гул ва булбул, ошиқ ва маъшуқа, май ва майхўр, чарх ва ҳаёт, ибодатгоҳ ва майхона, васл ва ҳажр, сабо ва ошиқ, шодлик ва қайғу, ринд ва зоҳид, ёр ва ағёр сингари Умар Хайём қўллаган поэтик тимсоллар мавжуд.\nШарқ шеъриятида фикр ҳамиша бирор тимсол ё мажоз ёки бадиий санъат орқали ифодаланади. Шоирлар, айниқса, соч, зулф, қош, кўз, хол каби поэтик тимсолларни кўп қўллашган. Улар ушбу тимсоллардан янги фикр айтиш мақсадида фойдаланишган. Май ва майхўрлик, маълум маънода, улфатчилик ва улфатга содиқлик, кўнгил очиш деганидир. Улфат – тушунадиган, қайғу ва хурсандликни баҳам кўришга қодир, сирдош, маслакдош одам. Хайёмнинг кўпгина рубоийлари марказида улфат, мусоҳиб образи туради. Бобур эса Хайём кўзлаган мақсадни ҳам улфат, ҳам аҳбоб образи орқали илгари суради:\nАҳбоб, йиғилмоқни фароғат тутингиз!\nЖамъиятингиз борини давлат тутингиз!\nБир‑бирни неча кун ғанимат тутингиз!(166)\nШоир рубоийларидан бирини “Эй ел, бориб аҳбобқа номимни дегил!” деб бошласа, бошқаларини қуйидагича хотималайди:\nБўлмай доғи масти хоб қилмоқ мушкил,\nАҳбобдин ижтиноб қилмоқ мушкил.(175)\nТо ҳажр ғаму меҳнати таскин топқай,\nИстайдурур аҳбоб паёмини кўнгул.(175)\nАҳбоб – севимли дўстлар, кўнгилга ёр кишилар демак. Шундай бўлгач, улар меҳру вафони унутмаслиги керак:\nАҳбоб унутмаса керак аҳди қадим,\nЕткурса керак хабар гаҳи пайки насим.(181)\nАҳбобдан айрилган киши хотиржамлик ва ҳаловатини бой беради, бундай азобдан қутулиш ҳақида ўйлайди:\nАҳбоб, фироқингиз била эл нетгай?\nСизларга киши не чора айлаб етгай?\nЖамъиятингизни жамъ тутқай Тенгри,\nБобурни доғи бу жамъда жамъ этгай.(206)\nБобур олис юртларда орзиқиш ва умид билан азоб чекиб умр кечиргани туфайли одам одамга, дўст дўстга ғанимат эканлигини қайта‑қайта таъкидлаган. Унинг бу хусусдаги шеърлари оддий инсоннинг ўзидек бир инсонга мурожаат сифатида ҳам тушуниш мумкин. Ёки шоҳнинг содиқ дўстга интизорлиги ифодаси деб ҳам талқин этиш мумкин. Чунки Бобур рубоийларида аҳбоб соғинчи ва аҳбобга эътиқод ҳиссиёти такрорланиб, юксалиб келаверади:\nАҳбобқа қилсанг гулзор, эй ел, ногоҳ,\nУл жамъни бу сўзимдин этгил огоҳ.\nСиз кўргандек эсон‑саломаттурмиз,\nСиз дағи эсон бўлғасиз, иншооллоҳ.(197)\nБобур айрим рубоийларида Умар Хайёмга маслакдошга айланиб, гўзал табиат қучоғида май ва маъшуқадан бошқасини ўйламайдиган ринд қиёфасида кўринади:\nБир гўшаи боғ ўлсаю сен бўлсангу мен,\nМай қуйсоқ икимиз қадаҳ ичра бир ҳин.\nОндин сўнгра аёқ иликка олибон,\nСен тутсангу мен ичсам, мен тутсаму сен.(183-184)\nҚуйидаги рубоийда ифодаланган фикр Хайём ва Бобур мушоҳадаларидаги ўзаро яқинликка ёрқин мисол бўла олади:\nКелди рамазону мен тақи бодапараст,\nИйд ўлди‑ю, зикри, май қилурмен пайваст.\nНе рўзаю не намоз йиллар, ойлар,\nТун‑кун маю маъжун била девонаю маст.(158)\nАдабиётшунос Ш.Шомуҳамедов: “Хайёмнинг услуби доҳиёна содда, ниҳоятда табиий, ҳаммага осонгина етиб борадиган услуб”, -дейди. Ушбу эътирофни Бобур услубига нисбатан ҳам бемалол татбиқ этиш мумкин. Бобур ҳам худди Умар Хайём каби турли чекланиш, бемаъни мажбурият ва ақидабозликлар инсон умрини маънисиз қилиб қўйишини таъкидлайди. Хайём ёзади:\nКечаги кунингни айламагил ёд,\nЭртанг келмай туриб этма кўп фарёд.\nЎтган, келмаганга қайғурмоқни қўй,\nҚувноқ бўл, умрингни қилмагил барбод.\nБобур ҳам Хайёмнинг ушбу фикрини тўла қўллайди ва янада ривожлантиради:\nХотирға хутур этти бу сўз ёнгла, аҳий,\nАйтай сенга, сен қулоқ солиб онгла, аҳий.\nУмрунгни бу кун хуш кечир аҳбоб илаким,\nТопилмағусидур ушбу кун тонгла, аҳий.(202)\nОдатда, рубоийда муаллифнинг исми ёки тахаллуси қайд этилмайди. Умар Хайём эса айрим рубоийларида ўзига ўзи хитоб қилиб, тахаллусини тилга олади. Шоир рубоийларидаги “Хайём, ичкиликдан кайф қилиб, шод ўл”, “Эй Хайём, ким айтар дўзахийсан деб” , “Хайём, ул одамдан уялур замон” каби мисралар бунга мисол бўла олади. Бобур ҳам баъзи рубоийларида бу усулдан фойдаланган.\nУмар Хайём рубоийнависликни ниҳоятда юқори даражага кўтарган, ҳар қандай ижодкорнинг қалбига илҳом уйғота оладиган сўз санъаткори. Унинг рубоийларида ўзига хос ёрқин маъно ва мазмун мужассам. Хайём рубоийларида ҳаёт ҳақида теран мушоҳада юритган ва инсон умри моҳиятини излаган. Бобурни ижодга бошқа омиллар рағбатлантирган бўлиши мумкин. Лекин у рубоийларида ҳаёт ҳақида мушоҳада юритади, ундан маъно излайди. Аммо нима бўлишидан қатъи назар, Бобур рубоийни мустақил фикр ҳаётига соҳиб инсоннинг ҳақиқий тафаккур ойнаси даражасига етказа олган. Бобур рубоийлари янги сўз иқлими, ҳеч кимникига ўхшамайдиган маъно ва бадиият олами сифатида намоён бўлади.\n Заҳириддин Муҳаммад Бобур. Аруз рисоласи. – Тошкент, 1971. – Б. 119.\n Ҳайитметов А. Бобур рубоийларининг ғоявий-бадиий концепцияси. // Ўзбек тили ва адабиёти. – Тошкент, 1983. -№ 6. – Б. 20.\n Ойбек. Асарлар. 10 томлик, 9-том. – Тошкент: Адабиёт ва санъат, 1974. – Б. 174.\n Шомуҳаммедов Ш. Форс-тожик адабиёти классиклари. – Тошкент, 1963. – Б. 97.\n← Аввалги Аввалги Хосият Бекмирзаева. Бобур шеъриятида ҳижрон тимсоли\nКейинги → Кейинги: «Ёшлик» журналининг 1996 йил сонлари умумий мундарижаси


Расулуллоҳ соллаллоҳу алайҳи васаллам ўз кунларини қандай ўтказганлар?(2- қисм) | Muslimaat.uz\nМанзилингиз:Муслимаат»Бош саҳифа»Сийрат»Расулуллоҳ соллаллоҳу алайҳи васаллам ўз кунларини қандай ўтказганлар?(2- қисм)\nBy Muslimaat on Sentabr 21, 2018 Сийрат\nРасули акрам соллаллоҳу алайҳи васаллам эрталаб бомдоддан сўнг аҳли оилалари билан бироз вақтларини ўтказгач, масжидга қайтиб, бир муддат намоз ўқир эдилар. Сўнгра ўтирардилар. Шу заҳоти у зотни саҳобалар ўраб олишарди. Бу Расулуллоҳ соллаллоҳу алайҳи васаллам билан шахсий учрашувлар учун энг қулай фурсат эди.\nУшбу лаҳзаларда Расулуллоҳ саҳобаларининг ҳар бирини эшитишга, уларнинг муаммоларини ҳал қилишга ва уларга бирор нима ўргатишга ҳаракат қилар эдилар. Набий соллаллоҳу алайҳи васалламнинг барча саҳобалари бундан хабардор бўлиб, у зотни айнан эрталабки соатларда зиёрат қилишарди.\nРасулуллоҳ соллаллоҳу алайҳи васаллам бу вақтни фақатгина диний фаолиятга ажратмас эдилар. У зот, шунингдек, узоқ ва яқин вилоятлардан вакиллар қабул қилардилар. Бир сўз билан айтганда, давлатнинг ижтимоий ва сиёсий ишлари билан шуғулланардилар.\nРасулуллоҳ зиёратчиларни самимийлик ва хушмуомалалик билан қабул қилар, барчаларига тенг вақт ажратар, уларнинг янгиликлари билан ғоятда қизиқар ҳамда ҳамиша ўз ёрдамларини таклиф қилар эдилар.\nҚадимги императорлар ва ҳукмдорлардан фарқли равишда бу мажлисларда Расулуллоҳ соллаллоҳу алайҳи васалламнинг ҳеч қачон алоҳида махсус жойлари бўлмаган, ўзлари ҳам алоҳида кийим билан ажралиб турмаганлар. Тарихда ва ҳозирда бошқа давлат вакилларини қабул қилиш учун махсус саройлар ва заллардан фойдаланиш одати бор. Ҳукмдорларнинг ўзлари эса одатда қимматбаҳо кийимлар кийиб, олий ўринларда, тахтларда савлат тўкиб ўтиришган. Расулуллоҳ соллаллоҳу алайҳи васаллам эса ўз саҳобалари орасида ҳеч нарса билан ажралиб турмас эдилар. Расулуллоҳ соллаллоҳу алайҳи васаллам хутбалари учун махсус жой – минбар эса кейинроқ, саҳобаларнинг қистови билан пайдо бўлган.\nБаъзан бу мажлисларга кимдир бирор таом келтирар эди. Бундай ҳолатларда Расулуллоҳ соллаллоҳу алайҳи васаллам емакни ҳозир бўлганларнинг барчаси билан тенг тақсимлар эдилар. Ҳатто овқат ўта оз бўлган тақдирда ҳам у барчага етарди, бу эса Расулуллоҳ соллаллоҳу алайҳи васалламнинг атрофдагиларга баракалари эди.\nҚуёш кўтарилиши ва чошгоҳ орасидаги соатларда Расулуллоҳ соллаллоҳу алайҳи васаллам баъзи қариндошлари ва саҳобаларини кўргани борардилар. Кўпинча қизлари Фотима розияллоҳу анҳонинг уйларига борар, набиралари билан ўйнаб, вақтларини чоғ ўтказар эдилар. Баъзан эса беморларни ёки яқинларидан айрилган саҳобаларни зиёрат қилардилар.\nБундан ташқари, бу пайтда баъзан Мадина бозорига борар, йўлда учраган кишилар билан табассум ила саломлашар эдилар. Шунингдек, кўпинча болалар билан суҳбатлашиш учун ҳам йўлларда тўхтардилар. Ҳамиша уларни тинглар, оилалари билан қизиқар, керак бўлганда ёрдамларини аямас эдилар. Гоҳида ёлғиз, гоҳида саҳобалари билан бирга юрардилар.\nЧошгоҳ пайтигача Расулуллоҳ ўз уйларига қайтиб келар эдилар. Уйга киришлари билан аввало мисвокларини қўлга олардилар. Кейин аҳллари билан саломлашиб, зуҳо намозини адо этар эдилар. Шундан сўнг агар уйда егулик бўлса ва эрталаб рўзага ният қилмаган бўлсалар, тушлик қилар эдилар.\nБу пайтда у зот соллаллоҳу алайҳи васалламни баъзан Мадина аёллари зиёрат қилишар эди. Улар эркаклар тўла масжидда бера олмаган эътиқод ва ибодат тўғрисидаги саволларини берардилар.\nШунингдек, бу вақтни Расулуллоҳ соллаллоҳу алайҳи васаллам оилалари ва уй ишларига сарфлардилар. Маълумки, у зоталайҳиссалом ўз либослари ва оёқ кийимларини ўзлари ямар, шунингдек, чорвага ҳам ўзлари қарар эдилар.\nПешин намози вақти яқинлашганда Расулуллоҳ соллаллоҳу алайҳи васаллам агар бироз мизғишга ётган бўлсалар, уйғонар, таҳорат олиб, тўрт ракат суннатни уйда ўқир эдилар. У зот масжидга чиққач, Билол иқомат айтишни бошларди.\nНамоздан сўнг ҳозир бўлганларга хутба қилар, кейин уйга қайтиб, яна икки ракат суннат намозини ўқир эдилар. Шундан сўнг зарур ишлари бўлса, шаҳарга борар, бўлмаса,аср намозигача масжидда қолардилар.\nАср намозидан кейин уйга қайтиб, аҳли оилаларига таълим берар эдилар. Набавий уй аҳли илоҳий ваҳийни идрок қилган ҳолда таълим оларди.\nРасулуллоҳнинг одатий кунларини таҳлил қилиб…\nАлбатта, Расулуллоҳ соллаллоҳу алайҳи васалламнинг кун тартибларини ўзимизники билан солиштириб бўлмайди. Бироқ бир қанча умумий жиҳатларни топиш мумкин. Масалан, Расулуллоҳ соллаллоҳу алайҳи васалламнинг кун тартибларида, айтиш мумкинки, «қабул соатлари» бўлган. Бу барча одамларга маълум бўлган. Мазкур вақтда барча хоҳловчилар у зотни масжиддан топишлари, саволларини беришлари мумкин бўлган. Агар сиз раҳбар бўлсангиз, шуни англашингиз керакки, қўл остингиздагилар сизга бемалол мурожаат қиладиган маълум соатларингиз бўлсин. Бу ишингиз муваффақияти учун жуда муҳим.\nКейинги нуқта – Расулуллоҳ соллаллоҳу алайҳи васаллам дам олишга вақт топганлар! Тарихдаги энг нуфузли, мақсади инсониятни қутқариш бўлган, бугунги кунда бутун дунё бўйлаб бир миллиарддан зиёд мухлисларга (издошларга) эга инсон кун давомида бироз мизғиб олишга вақт ажратган. 25-30 дақиқа дам олиб олиш учун вақтим оз, муҳим ишларим кўп, деб нолимаса ҳам бўлади.\nАйни пайтда Расули акрам кун давомида жуда кўп намоз ўқиганлар. Бирор соатлари бўлмаганки, унда намоз ўқимаган бўлсалар. Гўёки бу дунё ишларидан намозга шўнғиб, «қувватланиб» олганлар.\nУ зот одамлар билан мулоқотда бўлганлар, зиёратчиларни қабул этганлар, бозорга борганлар, беморларни зиёрат қилганлар, ночор ҳолга тушган кишилар билан суҳбат қурганлар. Бир сўз билан айтганда, жамият билан ҳамнафас яшаганлар. Раҳбарликнинг ажойиб намунаси!\nҲар гал уйга қайтганларида Набий алайҳиссалом аҳллари билан вақтларини ўтказганлар. Оила аъзолари орасида ҳеч ким Расулуллоҳ соллаллоҳу алайҳи васаллам кам вақт ажратишларидан шикоят қила олмаган. Энди эса ўйлаб кўринг, оила аъзоларингиз сизга бу борада шикоят қилмайдими? Жуда кўп ишлаганингиздан яқинларингизга вақт топа олмаётганингиз ҳақида эслатишмайдими?!\nОиша онамиз розияллоҳу анҳодан сўрашди: «Расулуллоҳ соллаллоҳу алайҳи васаллам одатда уйда нима билан машғул бўладилар?» Оиша онамиз: «У зот аҳли оилаларига керакли барча ишларни қилар эдилар, намоз пайти бўлса, намозга чиқар эдилар», деб жавоб бердилар.


Яратганнинг инояти — Борингга шукр Қатар\n11:10 / 14.06.2017\nЖурналист Аброр Зоҳидов Қатар терма жамоаси ЖЧ-2018 саралашида ўзи учун натижаси аҳамиятсиз учрашувда Жанубий Корея термасини мағлуб этгач ва Ўзбекистон терма жамоасига ёрдам қўлини чўзгач, миллий терма жамоа футболчиларига қаратилган фикрларини баён қилди. Унинг «Яратганнинг инояти — Борингга шукр Қатар» номли мақоласи «Трибуна.uz» сайтида нашр этилган.\nАқл бовар қилмас ҳолат юз берди азизлар! Кечагина умидлар сўниб турганида бугун кутилмаган жойдан нажот эшиги очилди. Орқадан хавф солган Хитой ва Сурия бир бирларининг оёғидан чалган бўлсалар, биз қувиб кетаётган Жанубий Корея Қатар майдонида қоқилди. Хўш, бундан ортиқ яна нима керак?! Энди ҳаммаси ўзимизга боғлиқ. Майдонга арслондек шахд билан кириб келиб, тўпни бургутдек чангаллаб учмоқ керак.\nФутболимизни роса танқид қилганман.\n• “Сурияга қарши ўйин сизга ёққан бўлса, вовуллашга тайёрман”\n• “Ҳар биримиз термамизни истаганча танқид қилганмиз, сўкканмиз, қайтиб унинг ўйинларини кўрмасликка қасамлар ичганмиз. Лекин қариндош сингари терма жамоа ҳам танланмайди шекилли. Уни қандай бўлса шундайлигича қабул қилишга мажбурсан. Яъни хоҳлайсанми хоҳламайсанми, мақтайсанми сўкасанми барибир, ўйин бошланганда секин телевизор қаршисига чўкасан. Чунки Ўзбекистон ўйнаяпти! Ватан бу ахир!”\n• “Нега 25 йилдирки бир жойда депсинаверамиз?! Нега йиллар ўтгани сайин жаҳон аренасида фақат орқага кетаётганимизни ҳис қилиб яшаймиз?! Ўзбек футболига миллат шаънини ерга уриш, даражамиз билан шарманда қилиш учун пул сарфлаяпмизми ёки?!”\n• “... футболдан буткул воз кеча қолайлик... Футболдан ортган пулларга курашни, боксни ривожлантирайлик. Ахир муштдеккина йигитчамиз Ҳасанбой кўзи ёниб олтинни қўлга киритганида йиғламаган, ўзбек эканлигидан ғурурланмаган одам қолдими? Унинг ва бутун жамоанинг ортидан ринг ёнида ҳар бир зарба учун минг ёниб куйган мураббий ким-у Бабаян ким?! Қай бири кўпроқ эъзозда, ўхшатишнинг ўрни бўлмаса-да, қай бири кўпроқ бой?!”\nБулар менинг сўзларим ва ҳеч биридан тонмайман. Аммо терма жамоадаги йигитларга янги мурожаатим бор: “Йигитлар! Сизга Аллоҳ Қатарнинг оёқлари билан янги иноят берди! Ҳаммаси энди сизларга боғлиқ. Қолган иккита ўйинда керакли натижага эришиб, ҳаммамизни қойил қилдириб ташланг! Мундиал йўлланмасини қўлга киритинг ва микрофонни олиб “Кеча ўтирволиб бизни танқид қилаётган қаламкаш қани, буёққа чиқсин” денг. Мен бошимни эгиб борай, ҳар бирингиздан алоҳида кечирим сўрай, камига ҳар бирингизнинг сўз дарралари урилган елкангизга ўзбекча чопон ёпай, қувват бир кетиб бир келаверадиган белларингиздан қучиб қийиқ боғлай, Бабаяннинг бири биридан мукаммал комбинациялари қалашиб кетган бошингизни силаб дўппи кийдирай.\nАна ундан кейин кўзда ёшим шашқатор бўлиб Россия сари отланай...\nДарвоқе, бир сирни очиш вақти келди - футболимизга бунчалик куйикишимга шахсий ва андак “ғаразли” сабаблар бор: мен олтмишдан ошган отамга ва ўсмир ўғлимга “Россияга бирга борамиз ва Ўзбекистонга мухлислик қилиб келамиз” деб ваъда бериб қўйганман! Тасаввур қиляпсизми, сизга уч авлод вакиллари кўз тикиб турибди! Бу сафар эплолмай кейинги сафар чиқсангиз отам “Россия ўзимизники эди, Қатарингни қўй болам” дейиши, ўғлим ўқиш ва ишларга аралашиб, мен яккаланиб қолишим мумкин. Илтимос, оиламизнинг орзуси ушалсин!\nДарвоқе, Қатар тўғрисида...\nКечаги ўйинни кўрдингизми, йигитлар? Аввал тайинли умиди йўқ Сурияни мисол қилиб кўрсатгандим. Қатар ундан ҳам оширди. Ҳар қандай ғалаба ҳеч қандай натижа бермаслигини билатуриб ҳам шердек олишди шоввозлар! Хўш, ўша бизнинг оёғимизни қалтиратган (ва ҳануз қалтиратаётган) Жанубий Кореянинг боши иккита эканми? Зўр келганда минг чиранмасин елкасини қисиб қолдику.\nҚатар эса кеч бўлсада Ватан учун майдонга чиқди, оппоқ либосли қорасоқол, қоракўзларнинг дилини ўз ўйини билан шод қилди. Ўйин тугаганидан кейин эътибор бердингизми, бир қора танли футболчи йигит роса йиғлади. У ўз ватандошларининг ишончини ўз вақтида оқламагани учун хижолат бўлиб кўз ёш тўкди.\nСизда эса ҳали имкониятлар етарли! Келинг, ўттиз уч миллион халқнинг мундиал аталмиш орзуси ушалсин! Қайта учқунлаган умидларни алангага айлантиринг! Яна бир нарсага ишонинг: Россияда ҳеч бир терма жамоа сизларчалик мухлисларга эга бўлмайди! Уёқдаги юртдошларимиз камлик қилса камида 100 минг мен каби мухлис йўлга отланиши тайин!!!\nҲозирча биринчи вазифани уддалайлик, мундиалга чиқайлик!\nУёғига яна бир гап бўлар. Роналду Мессилар ҳам одамку ахир...\nЖЧ-2018 саралаш босқичи Қатар терма жамоаси\nФотофакт. Қозоғистон терма жамоаси «Руминияни қўрқитиш учун кучлироқ Ўзбекистон терма жамоасидан фойдаланди»


Apple ҳақида сиз билган ва билмаган 14 факт - Terabayt.Uz\nApple ҳақида сиз билган ва билмаган 14 факт\nБугунги кунга қадар Apple ҳақида кўплаб китоблар ёзилган ва ҳатто тўлиқ метражли фильм ҳам суратга олинган. Ҳозир эса, биз сизга афсонавий компания ҳақида 14 та қизиқарли фактни баён қиламиз. Ишонаверинг, уларни ҳатто компаниянинг энг содиқ мухлислари ҳам билишмайди.\nApple жуда бой тарихга эга. У Жобс гаражидаги кичкина стартапдан одамларнинг рақамли технологиялар ҳақидаги ғояларини ўзгартирган кўп миллиардли корпорация айлангунга қадар қизиқарли йўлни босиб ўтди. Унинг асосчиси - Стив Жобс кўпчилик учун кумирга айланган.\nҚуйида Apple ҳақидаги энг қизиқарли ва унчалик оммалашмаган, сараланган 14 фактни келтириб ўтамиз. 1. Apple'га уч киши асос солган.\nApple компаниясининг асосчиларидан икки киши, яъни Стивлар жуфтлиги- Возняк ва Жобсни деярли ҳамма билади, аммо компания муваффақиятига улкан ҳисса қўшган учинчи шахс Роналд Уэйнни ҳам унутмаслик лозим. Жобс Atari компаниясида ишлаб юрганида у билан дўстлашган. Уэйн нафақат компьютерларни яратишда иштирок этган, балки улар учун қўлланмалар ҳам ёзган, шунингдек, “олма“ компаниясининг биринчи логотипини ҳам яратган. Кейинчалик, Роналд Уэйн Стив Жобснинг ғалати ғояларидан қўрқиб, компания касод бўлади деб ўйлаб, улушини арзонга сотиб, компаниядан кетган. Лекин бу “ғалати“ ғоялар Apple'ни бутун дунёга машҳур қилган. Ўшандан бери Уэйннинг карьерасида ўсиш бўлмади, ҳозирда у Невада трейлер паркида танга ва муҳрлар сотмоқда. 2011 йилда iPad тақдим қилингунига қадар унда узоқ вақт давомида Apple'дан бирорта маҳсулот бўлмаганлиги эса жуда қизиқ.\n2. Барчаси оддий калькулятордан бошланган.\nКомпанияни ишга тушириш учун пул зарур эди. Бунинг учун Жобс микроавтобусини, Возняк эса калькуляторини сотишига тўғри келган. Калькулятор ўша вақтларда машинадан қимматроқ баҳоланган. Шунингдек, ўша вақтларда ҳар қандай компьютер ва ҳисоблаш технологиялари жуда қимматга тушар, Woz каби дастурлаштириладиган калькулятор эса олтинга тенглаштирилар эди. Шундай қилиб, Возняк сотган калькулятор нархи 500 долларни ташкил этган (ҳозирги қийматда 2000 доллар атрофида).\n3. Стив Жобснинг ҳақиқий ота-онаси уни асраб олишга беришган.\nВисконсин университети талабаси Жоанна Шибл 1955 йилда ҳомиладор бўлади ва ўзининг йигити, суриялик муҳожир Абдуфатта Жандали билан бирга болани ташлаб кетмоқчи бўлишади, аммо ошиқларнинг ота-оналари уларни болани асраб олишга беришга мажбур қилишади. Жоанна Шибл фарзандининг бўлажак ота-онаси олий маълумотли бўлишини хоҳлайди. Ваҳоланки, болани юқори мактабдан четлаштирилган Пол Жобс ва коллеж талабаси Клара Жобслар асраб олишади, чунки улар фарзанд кўра олмас эдилар. Шибл ва Жандали эса бир қанча вақт ўтгач, турмуш қурган ва Мону Симпсон исмли қиз фарзандли бўлишган. Жобс ҳеч қачон ҳақиқий отасини кўрмаган, аммо ўлимидан олдин у билан электрон почта орқали ёзишган.\n4. Стив Возняк ҳалигача Apple'да ишлайди.\nАниқроқ қилиб айтганда, у расман компания ходимлар штатида ва ҳатто йилига 120 минг доллар маош олади. Вознякнинг ўзи интровертдир ва анъанавий иш кунини ёмон кўради. Шунинг учун, у 1987 йилдаёқ мунтазам равишда офисга келишни тўхтатган.\n5. Apple'нинг биринчи компьютери нархи 666,66 доллар бўлган.\nКомпаниянинг биринчи компьютери Apple-1'нинг чакана нархи 666,66 долларни ташкил қилган. Вознякдан ушбу миқдорни танлашнинг сабаби нимада деб сўрашганида, у шунчаки бу рақамларни териш қулайроқ эканлигини айтган. Бундан ташқари, Возняк такрорий рақамларни яхши кўрарди. Қисқача айтганда, у умуман ғалати одам бўлган.\n6. Apple маҳсулотлари самолётларда етказиб берилади.\nАнъанавий паром ва баржалар ўрнига Apple ўз маҳсулотларини етказиб бериш учун самолётлардан фойдаланади. Бу анча қиммат, аммо бу усул ҳам ўзининг афзалликларига эга. Биринчидан, қурилмалар дўкон жавонларида жуда тез пайдо бўлади. Иккинчидан, самолётларни талаш анча қийин ва уларни тутиб олиш олиш деярли имконсиз. Apple компаниясининг энг йирик “само ҳамкори“ Cathay Pacific авиакомпанияси ҳисобланади. 7. Стив Жобсга Macintosh номи ёқмаган.\nЖобс Жеф Рускиннинг Macintosh лойиҳасига қизиқа бошлаганидан сўнг, ушбу компьютерни ишлаб чиқариш ишлари анча тезлашган. Раскин ўз маҳсулотига севимли олма нави “Macintosh “ шарафига шундай ном берган. Лойиҳанинг вақтинчалик номи сифатида бу сўз Стивга тўлиқ мос келди, лекин у ҳақиқатан ҳам компьютерни расмий равишда ушбу ном остида сотишни хоҳламаган. Бир куни, Раскин идорада бўлмаганида, Жобс ҳатто уни ўзгартиришга ҳаракат қилган, аммо ўша пайтда унга компанияда ҳал қилувчи сўз ҳуқуқи берилмаганлиги учун ҳеч нарса ўзгармаган.\n8. Жобс оқ рангни ёқтирмаган.\nСтив Жобс Apple'га қайтиб келганида, у компаниянинг барча компьютерлари ҳақиқатданда чиройли кўринишини хоҳлаган. Унинг мақсади уларни эгаси фахрланадиган қурилмага айлантириш эди. У дизайнер Жон Ивега (у ҳанузгача компаниядаги муҳим ходимлардан бири) ўз қарорларини татбиқ қилиши учун тўлиқ ҳуқуқ берди. Стивни оқ рангдан ташқари деярли ҳамма нарса қониқтирар эди. У Иведан бошқа рангни танлашни сўради. Дизайнер шунчаки тайёр маҳсулотни кулранг билан бўяди (Moon Gray, яъни ой ранги), аммо бу вариант Жобсга ёқмади. Ўшандан бери оқ ранг барча Apple маҳсулотларининг асосий фишкаларидан бири бўлиб келмоқда.\n9. Apple “бахтли“ кийимга ишонади.\nЖобс тақдимотларининг ўзига хос хусусиятларидан бири шундаки, у ҳар доим бир хил кийим билан тақдимотга чиққан: Levi's'нинг жинси шимлари, қора водолазка ва New Balance кроссовкалари. Ушбу “стиль“ жуда машҳур бўлган ва Стив вафотидан кейин ҳам анъанага айланди: Жонатан Айв ҳам худди шу услубдаги, худди шу ишлаб чиқарувчи томонидан чиқарилган футболкаларни кийиб тақдимотга чиқади.\n10. Биринчи iPod'да Breakout'ни ўйнаш учун яширин имконият бўлган.\nBreakout'нинг яратувчиси - Стив Возняк, уни 1976 йилда Apple ташкил этилишининг бошида Atari учун ишлаб чиққан. 15 йилдан кейин чиқарилган биринчи авлод iPodъда муайян ҳаракатлар кетма-кетлигини бажаргандан сўнг ушбу ўйинни ўйнаш мумкин бўлган. Имкониятга эга бўлиш учун эса сиз “Қурилма ҳақида“ менюсига ўтишингиз ва марказий тугмачани уч сония босиб туришингиз керак эди.\n11. Apple'да Исаак Нютондан илҳомланишади.\nНютон инглиз физиги ва математиги, инсоният цивилизацияси тарихидаги энг буюк ақл эгаларидан биридир. Айтишларича, у бошига олма тушганидан кейин тортишиш қонунини аниқлаган. Шу сабабли, компаниянинг дастлабки логотипида олма дарахти остида ўтирган Нютон тасвирланган. Apple томонидан ишлаб чиқилган биринчи қўл компьютерларидан бири ҳам Apple Newton деб номланган.\n12. Applе дунёда биринчи рақамли камера сотган.\nУ Apple QuickTake 100 деб номланган ва ўша пайтда инқилоб бўлган. Аммо, кўплаб унинг камчиликлари ҳам мавжуд эди: жой бор-йўги саккизта фотосурат учун етарли эди, визор йўқ ва фотосуратларнинг сифати анча ёмон эди. Шундай қилиб, қурилма ҳеч қандай натижага эришмаган.\n13. Apple сониясига 5400 доллар ишлаб топади.\nШубҳасиз, Apple энг бой компаниялардан биридир. 2013 йилда компаниянинг соф фойдаси 171 миллиард долларни ташкил этди. Бир суткада 86 400 сония, бир йилда эса 365 кун борлигини ҳисобга олиб, оддий ҳисоб-китобларни амалга оширсангиз, ҳар сонияда Apple 5400 доллар ишлаб топганлиги аён бўлади.\n14. Apple бюджети АҚШ Молия Вазирлигиникидан кўп.\nApple'да 160 миллиард доллар, вазирликда эса 49 миллиард доллар бор. Айнан шу маблағларни Apple ўзининг янги ҳашаматли кампусини қуришга сарфламоқда.


Аэропортларда хавфсизликни таъминлаш қўшинлари ташкил этилганлигига 27 йил тўлди\n21 июль 2021 4603\n1994 йил 20 июль куни Ўзбекистон Республикасининг Халқаро аэропортларида хавфсизликни таъминлаш қўшинлари ташкил этилган кун. Жорий йил мазкур қўшинлар ташкил этилганлигининг 27 йиллиги муносабати билан жойларда турли маданий-маърифий тадбирлар бўлиб ўтмоқда.\nУрганч Халқаро аэропортида хавфсизликни таъминлашга масъул бўлган ҳарбий қисмда ҳам ушбу сана ўзгача кўтаринки руҳда нишонланди.\nЖумладан ИИВ, Хоразм вилояти Ҳокимлиги ва ҳарбий қисм командирининг буйруқларига асосан тақдирланган бир гуруҳ фидойи ҳарбий хизматчи ва ходимлар қимматбаҳо совғаларни қисм саф майдонида тантанали равишда қабул қилдилар.\nКасбий санага бағишланган тадбирларни фақатгина ҳарбий қисм доирасида ўтказиш билан чекланилмади, хусусан ҳарбий қисмда хизмат вазифасини бажариш пайтида вафот этган ходимларнинг оиласидан хабар олиниб, байрам совғалари топширилди.\nШунингдек ҳарбий қисм жойлашган маҳаллада яшовчи “Темир дафтар”га киритилган 4 та оилага ҳам байрам муносабати билан моддий ёрдам кўрсатилди.\nҲуқуқни муҳофаза қилувчи органлар ҳамда ҳарбий тузилмаларда спортни оммалаштириш ва қўллаб-қувватлаш борасида жонбозлик кўрсатиб келаётган “Динамо” жисмоний тарбия ва спорт жамияти томонидан мазкур сана муносабати билан ҳарбий қисм хизматчилари ўртасида спорт мусобақаси ташкил этилди. Мусобақа ғолиблари жамиятнинг қимматбаҳо совғаси, диплом ва медаллари билан тақдирланди.


- Ўзбекистон Республикаси Олий суди Пленумининг тушунтиришлари судлар томонидан бажарилиши устидан назоратни амалга оширади;\n- суд амалиёти ва суд статистикасининг тизимли таҳлилини амалга оширади;\n- судларнинг кадрлари малакаси оширилишини ташкил қилади.\n- Ўзбекистон Республикаси Олий суди Пленуми;\n- Ўзбекистон Республикаси Олий суди Раёсати;\n- Фуқаролик ишлари бўйича судлов ҳайъати;\n- Жиноят ишлари бўйича судлов ҳайъати;\n- Ҳарбий ҳайъат.\nПленум Раис Ўзбекистон Республикаси Олий суди ҳузуридаги\nСуд қонунчилигини ҳамда суд тизими мустақиллигини и\nтадқиқот маркази Раёсат Раиснинг биринчи ўринбосари Раис ўринбосарлари Ҳайъат раислари Фуқаролик ишлари бўйича суд Ҳайъати, судьялар Жиноят ишлари бўйича\nсуд Ҳайъати, судьялар Ҳарбий Ҳайъат, судьялар Олий суд ташкилий тузилмаси\tУмумий юрисдикция судлари тузилмаси\tФуқароларни қабул қилиш жадвали


ФЕРМЕРЛАР НОРОЗИ: КИМ ҲАҚ? - Ўзбекистон овози газетаси\n«— Мен 1995 йилда туманимизнинг Мевали массивида фермер хўжалиги ташкил этган эдим, — деб ёзади Паст Дарғом туманидаги собиқ «Тараққиёт» фермер хўжалиги раҳбари Даврон Ғойимов таҳририятга йўллаган шикоят хатида. — Дастлаб 15 гектар ер майдонида иш бошладим. 2019 йилда эса тендерда қатнашиб, ғолиб бўлганимиз сабаб, суғориладиган ерларимиз 155 гектарга етди. Тендер натижаси бўйича туман ҳокимининг қарори чиқарилди. Айрим йиллардаги об-ҳаво ноқулайлигини ҳисобга олмасак, белгиланган режа-топшириқларни доимий равишда бажариб келдик.\nБу йил ҳам давлатга пилла топшириш режасини ошириб уддаладик. 78 гектар майдонда ғалла етиштирдик. 67 гектар майдонга чигит экдик. Жомбой туманидаги «Амин инвест текстель» кластери билан шартнома асосида ишладик. Аммо ғалла ўрими арафасида туман ҳокими қарори асосида бизнинг барча ерларимизни олиб қўйишди. Сабабини сўраганимизда туман ҳокимлигидагилар бу ҳолни пахта экилган майдонларни ўт босгани билан изоҳлашди. 2019 йил 17 июнь куни туман ҳокимининг «Туман ҳокимлиги ва фермер хўжалиги ўртасидаги узоқ муддатли шартномани бекор қилиш ҳақида»ги қарори чиқарилди».\n«— Ғўза майдонини ўт босиши бир баҳона холос, — дейди яна бир аризачи, собиқ «Анвар-Комила» фермер хўжалиги раҳбари Турсунтош Жўраева. — Чунки, ғўзаларимиз ривожи яхши эди. Текширувчилар хулосаси майдонларимизнинг бир қисмигагина тегишли бўлиши мумкин. Қолаверса, бундай камчиликларни тузатиш имкони бор эди-ку»!\n— Майли, текширув ўтказган комиссиянинг ишини, туман ҳокими қарорини адолатли ҳам дейлик, — дейди... Даврон Ғойимов. — Лекин бунда ўт босган ғўза даласининг ғалла майдонига нима алоқаси бор? Биз ана шу майдонда ғалла етиштириш учун ерни шудгорлашдан тортиб, то ҳосилни етиштиргунча оз мунча меҳнат қилганимиз йўқ. Бунда қанчадан қанча ишчиларимизнинг пешона терлари бор. Фермер хўжалигимизнинг тугатилиши амалдаги қонунларга зид равишда эканлиги ҳақида вилоят прокуратураси протест ҳам киритган. Аммо уни негадир туман ҳокимлигидагилар тан олишмаяпти.\nТуман ҳокимлигидан тақдим этилган маълумотларнинг далолат беришича, 2019 йилда «Тараққиёт» фермер хўжалигига тегишли ғалла майдонларидан режадаги 271 тонна ўрнига 298 тонна ҳосил олинган. Ўрим-йиғимни шу пайтга қадар фермер хўжаликларига молиявий ёрдам кўрсатиб келган «Амин инвест текстель» эмас, «Самарқанд Камалак инвест текстель» кластери амалга оширган. Агар фермер хўжалиги илгаригидек фаолият кўрсатиб, ўрим-йиғим ишини ташкил этганда эди, режадан ортиқ 27 тонна ҳосил Даврон Ғойимов бошлиқ «тараққиётчи»лар ҳисобида қоларди. Давлат харид нархларида ҳисобланса, режадан ортиқча олинган ғалланинг ўзидан 40 миллион сўмдан ортиқ пул уларнинг қўлида бўлиши керак эди. Фаолияти тугатилган Турсунтош Жўраева бошчилигидаги «Анвар-Комила» фермер хўжалигининг ғаллачиликдан олиши лозим бўлган даромади ҳақида ҳам шундай фикр билдириш мумкин.\nФермер хўжаликлари аъзоларидан бир гуруҳи эса таҳририятимизга мактуб йўллашди. Жумладан, «Тараққиёт» фермер хўжалиги аъзолари — Э.Назаров, Р.Шерназаров, О.Туропов, Д.Амиров, А.Ғайимов, Х.Алиқулов, А.Аблақулов, Х.Хушвақтов, Ш.Хидиров, «Анвар-Комила даласи» фермер хўжалигидан Ш.Жўраев, Д.Жўраев, Л.Жалилов, М.Усмонов кабилар хўжаликларида бу йил ғалладан мўл ҳосил олинганлиги, давлат буюртмаси ортиғи билан бажарилгани, аммо меҳнатларига яраша ҳақ тўлашмагани, бу борада ҳокимлик томонидан ноҳақлик қилингани ҳақида ёзишган.\n— Етиштирилган ғалла ҳосилидан олинадиган маблағ ҳисобига тўй қиламан, яна бошқа харажатларни қоплайман, деган ширин орзуларимиз бор эди. Аммо бу орзулар орзулигича қолиб кетди. Бизнинг арзимизга бугун тумандаги бирор бир идора раҳбари қулоқ тутмаяпти, — деб ёзишган улар.\nХўш, бу фермер хўжаликларини тугатишга туман ҳокимлигини нима мажбур қилди? 2019 йилда етиштирилган ғалла ҳосилида фермерларнинг улушлари бор эдими?\nБу саволларга туман ҳокимлиги, туман қишлоқ хўжалик бўлими, Агробанкнинг Жума бўлимидан берилган маълумотлардан жавоб излаймиз.\n«Тараққиёт» фермер хўжалигида кейинги уч йилда пахтачилик соҳасида белгиланган давлат буюртмаси уддаланмаган экан. Режа 2016 йилда 70,3, 2017 йилда 80,7, 2018 йилда эса 30,6 фоизда қолиб кетган. Ғаллачиликда эса 2016 йилда белгиланган режанинг уддаланишига 1 тонна буғдой етмай қолган. 2017 ва 2018 йилларда давлат буюртмаси бажарилгану, аммо фермер омборига деярли ғалла тушмаган.\n— Фермер хўжаликлари ғалла майдонининг асосий қисмига баҳорда занг касали тушди, — дейди туман ҳокимининг қишлоқ хўжалик масалалари бўйича ўринбосари Ҳусан Бўриев. — Бундай вазиятда фермер билан ҳокимлик ўртасидаги шартноманинг бекор қилинишини уларнинг ўзлари яхши билишарди. Бунинг устига ҳар икки фермер ердан ўзбошимчалик билан фойдаланиб, ўртадаги меҳнат шартномаси бажарилишига хилоф равишда иш тутган. Аниқроғи, улар ер майдонларига беда, картошка экиш билан шуғулланишган. Фермерлар бундай экинлар ҳосилидан олинган маблағни муттасил ўз манфаати йўлида ўзлаштириб келган.\nХўш, бу ерда ким ҳақ? Бу саволга жавоб топиш мутасадди идоралар раҳбарларига ҳавола, албатта.


Энди Тошкентда қора ойнали автомашинани ҳайдаш мумкинми?\nKo'rildi: 3011 Qo'shildi: 25-03-18\nУшбу қоида Ўзбекистон ҳудудида ҳаракатланувчи барча автомобил эгаларига тегишли.\nСўнгги вақтларда Тошкент кўчаларида ойналари қорайтирилган автомобиллар тез-тез кўзга чалиниб турибди. Бу ҳолатни кўрганларда эса Ўзбекистонда "қорайтирилган ойнали машиналарда ҳаракатланиш мумкинми?” қабилидаги савол туғилмоқда.\nЙҲҲБ ходимларининг ЎзАга берган маълумотларига кўра Ўзбекистон Республикасининг Маъмурий жавобгарлик тўғрисидаги кодексининг 126-моддасида қорайтирилган ойнали автомобилда ҳаракатланиш тақиқлангани кўрсатилган.\nҚоидани бузиш энг кам иш ҳақининг 1 баробари билан жазоланади. Агарда шу вазият яна такрорланса, жарима энг кам иш ҳақининг 2 баробарида белгиланади.\nБундан ташқари, қоидани бузган ҳайдовчига нисбатан транспорт воситаси вақтинчалик сақлаш жарима майдонига эвакуация қилинади.\nУшбу қоида Ўзбекистон ҳудудида ҳаракатланувчи барча автомобил эгаларига тегишли. Жорий йилда 170 дан ортиқ мана шундай қоида бузиш ҳолатлари содир этилган.\nҚўшни давлатлардан ўз машинасида ташриф буюрган сайёҳлар ҳам мазкур қоидага амал қилишлари лозим бўлади.\nЎзбекистон Республикаси чегарасида мамлакатга кириб келаётган хорижий автомашина эгасига ушбу қоидалар биринчи галда огоҳлантирилади ва тушунтирилади. Агар қоида бузилган тақдирда ҳайдовчига нисбатан тегишли чора кўрилади.\nМаълумот ўрнида, Ўзбекистон ҳудудидаги элчихоналарга тегишли уловлар мазкур қоида билан чекланишмаган.


ЎзА - Беларусь давлат санъат академияси билан ҳамкорлик алоқалари йўлга қўйилди\nБеларусь давлат санъат академияси билан ҳамкорлик алоқалари йўлга қўйилди\nКамолиддин Беҳзод номидаги Миллий рассомлик ва дизайн институти ректори Нодирбек Сайфуллаев бошчилигидаги делегация Беларусь давлат санъат академиясига ташриф буюрди. Бу ҳақда ЎзАга институт матбуот хизмати хабар қилди.\nКуни кеча делегациямиз вакиллари Беларусь давлат санъат академияси ректори Михаил Борозна билан учрашди. Учрашув давомида икки олий ўқув юрти ҳамкорликни ривожланиш борасидаги амалга ошириладиган ишлар тўғрисида келишиб олинди. Шундан сўнг Нодирбек Сайфуллаев Беларусь давлат санъат академияси вакилларига Камолиддин Беҳзод номидаги Миллий рассомлик ва дизайн институти тарихи ва фаолияти, факультетлар, кафедралар, таълим йўналишлари тўғрисида батафсил маълумот берди.\nДелегациямиз аъзоларига эса Беларусь давлат санъат академиясининг ўқув жараёни, малака талаблари, ўқув режалари ва фан дастурлари ҳақида батафсил сўзлаб берилди. Шунингдек, ҳайкалтарошлик, графика, дизайн, рангтасвир, бадиий кулолчилик йўналишларининг ўқув устахоналари, яратилган шарт-шароитлари билан таништирилди.\nУчрашув сўнгида иккала таълим муассасаси ўртасида ҳамкорлик алоқаларни йўлга қўйиш, тажриба алмашиш мақсадида келишувга эришилди.


Туркиянинг Адана шаҳрида террорчилик содир этилди\n11:37 / 24.11.2016\nТуркиянинг Адана шаҳар ҳокимиятининг автомобиллар тўхташ жойида террорчилик ҳаракати содир этилди. Сўнгги маълумотларга кўра, 2 киши ҳаётидан маҳрум бўлган, яна 16 киши яраланган. Бу ҳақда, шаҳар маъмурияти раҳбари Маҳмуд Демиртошга асосланган ҳолда CNN-Turk телеканали хабар қилмоқда.\nҲодиса Маҳмет Нури Сабунжу шоҳкўчасидаги ҳокимият биносининг автомобиль тўхташ жойида юз берган. Террорчилар портловчи мосламалар жойланган автомобилни аввалроқ, бу ерга келтириб қўйган. Қурилма эрталабки тиғиз вақтда, соат 8:05да ҳаракатга келтирилган.\nБунинг оқибатида тўхташ жойидаги бошқа автомобилларга талофат етган, бу вақтда ишга келган ва шу ҳудуд яқинидан ўтаётганларга зарар етган. Ҳокимият биносининг ойналари синган.\nШаҳар ҳокими Маҳмут Демиртошнинг сўзларига кўра, портлаш ҳокимият биносига кираверишга яқин жойда содир этилган. Унинг айтишича, жиноятни бир аёл киши содир этгани тахмин қилинмоқда. Суриштирув ишлари олиб борилмоқда.


«Норма Маслаҳатчи» газетасининг 2015 йил 17 февраль 7-сони - Gazeta.Norma.uz\n«Норма Маслаҳатчи», №7, 2015й. 17 февраль\nМикрофирмалар ва кичик корхоналар учун ягона ижтимоий тўлов ставкаси 25 фоиздан 15 фоизгача пасайтирилганлиги муносабати Ўзбекистон Республикаси Молия вазирлиги қуйидагиларни маълум қилади.\nМактабда коммунал тўловлар бўйича қарз йўқлиги ҳақида маълумотномалар ва тўлов ҳужжатлари нусхаларини тақдим этишни талаб қилишяпти. Иш ҳақи тўлаш учун бундай маълумотнома ва тўлов ҳужжатларини талаб қилиш қанчалик асосли?\nҚонунга киритиладиган ўзгартиш ва қўшимчалар нималарни назарда тутади?\nТурмуш ўртоғим уруш қатнашчиси, ногирон эди. У вафот этганидан кейин имтиёзлар бўйича оиламиз ҳалок бўлган ҳарбий хизматчи оиласига тенглаштирилди ва мен пенсияга устама олдим. 2014 йил декабрида пенсиямни камайтиришди. Пенсия жамғармаси ходимлари ҳақми?\nМен энг кам иш ҳақидан кам пенсия оламан (184 минг сўм). Фуқаролик-ҳуқуқий тусдаги шартнома бўйича хизматлар учун 100% иш ҳақи олишим мумкинми?\nМенга пенсия ортиқча тўланган экан ва ортиқча тўланган суммани қайтаришимни талаб қилишяпти. Қандай асосга кўра? Хатога ПЖ бўлимининг ходимлари йўл қўйишган. Ушбу вазият юзасидан тушунтириш беришингизни сўрайман.\nИшлайдиган пенсионер бўлган отам вафот этди. Оиламиз Пенсия жамғармаси маблағлари ҳисобига дафн этишга нафақа олиш ҳуқуқига эгами? Мазкур нафақани олиш учун қаерга мурожаат қилиш керак?\nПенсияга чиққанимга тўрт йил бўлди. Пенсияга доир жамғариш бадалларини фақат бир марта, 2011 йилда олдим. Халқ банкида шартномани расмийлаштириш чоғида менга Пенсия жамғармаси бўлимида берилган жамғарилган бадалларни олиш гувоҳномасининг асл нусхасини олиб қўйишди. Яқин вақт ичида ШЖБПҲ дафтарчасидан ўз пулларимни олмоқчиман. Мен бошқатдан гувоҳномани олишим керакми?\nПенсионер МЧЖ муассислари таркибига кирмоқчи. Дивидендлар олишда унда қандай солиқ оқибатлари юзага келади? Бунда у бутун пенсияни олиш ҳуқуқини йўқотадими?\nМен хусусий корхонада фуқаролик-ҳуқуқий тусдаги шартномага кўра бир йил танаффуссиз ишладим. Фойдаланилмаган таътил учун пулли компенсация олиш ҳуқуқига эгаманми?\nМоддий жавобгар шахс жадвалда кўрсатилган муддатга қадар ишдан бўшашни белгилаган ҳолда таътилга чиқиш учун ариза ёзишга ҳақлими?\nТерговчи 300 нафарга яқин кишини сўроқ қилди, баъзиларини бир неча мартадан сўроқ қилишга мажбур бўлди ҳам. Зарур тезкор тергов тадбирлари ўтказилиб, қўшимча далиллар тўплангач, одамлар билан қишлоқ фаоллари иштирокида тушунтириш ишлари олиб борилгач, кўпчилик ҳақиқатга кўчди.


Ўзбекистонда профессор Зоҳид Ҳақназаров оламдан ўтди\n12 апрел 2021, Тошкент вақти: 18:59\nЎзбекистонда илк мухолифат ташкилоти бўлмиш Бирлик халқ ҳаракати асосчиларидан бири бўлган профессор Зоҳид Ҳақназаров 20 июль куни 82 ёшида вафот этди.\nЖамоатчилик Ҳақназаровни ўзбек расмийларига танқидий фикрларини очиқ айтишдан чекинмаган зиёли сифатида биларди. Профессор Ҳақназаров Озодлик билан ҳам кўп бор суҳбатларда бўлган.\nЎзбеклардан етишиб чиққан илк дирижëрлардан бири Зоҳид Ҳақназаров 1937 йили Тошкентда туғилган. 1963 йили Москва Консерваториясини дирижёрлик мутахассислиги бўйича тугатган.\n1978 йили Ўзбекистон халқ артисти, 1982 йилда эса профессор унвонини олган. 1984 йилгача Тошкент Давлат консерваториясига раҳбарлик қилган. 1969 йили КПССга аъзо бўлган. 1988 йилда эса Ўзбекистон Бирлик халқ ҳаракатига аъзо бўлиб кирган.\nОзодлик марҳум профессорнинг оила аъзоларига ҳамдардлик изҳор қилади.


Шаҳрисабздаги Амир Темур дахмаси » Новости туризма Самарканда\nНавигация: Демонстрационный сайт » ПО УЗБЕКИСТАНУ » Шаҳрисабздаги Амир Темур дахмаси\nШаҳрисабздаги Амир Темур дахмаси\nПО УЗБЕКИСТАНУ admin 01-02-2021, 14:09 55\nЖаҳонгир Мирзо мақбарасидан деярли 40 метр жануби-шарқда Соҳибқирон ўзи учун қурдирган сағана жойлашган.\nБир қарашда баланд қилиб қурилган мақбара билан ер ости сағанасини бир-бирига боғлаш жуда мушкул. Лекин қадимда уларнинг ҳар иккиси ҳам ягона улкан, маҳобатли Дор ус-саодат кошонасининг ажралмас таркибий қисми бўлган.\nХилхонага бир вақтлар мавжуд бўлган худойихонанинг жануб томонидаги кириш зиналари орқали тушилган. Ер ости сағанаси ўзига хос тўрт бурчакли хонадан иборат бўлиб, атрофига юза равоқли токчалар ўйилган. Унинг бутун юзаси-деворлари ости, токча, равоқлари усти мармарсимон оппоқ ганч билан қопланган.\nУнча баланд бўлмаган тош гумбазнинг қоқ ўртасида эса саккиз қиррали нафис, улуғвор гултож ишланган бир хил баландликдаги бешта равоқли токчаларнинг деворларида тўлиқ туташтирилган сулс хатидаги тасмасимон ёзувлар нозик дид билан битилган. Қибла томондаги деворда, нақшинкор тўртбурчакли мармартошга эса Фотиҳа сураси маҳорат билан ўйиб кўчирилган.\nШифтга туташтирилган бурчакли мармар токчаларда бодомсимон тамғалар кўндалангига ўйиб ишланган.Улардаги барча ёзувлар Қуръони Карим оятларидан кўчирмалар бўлиб, Оллоҳнинг исми ва сифатларидир. Жумладан, “Оллоҳу акбар” (Оллоҳ буюкдир), “Субҳоноллоҳ” (Оллоҳ ҳамма нарсадан покдир), “Алҳамдуллиллоҳ” (Оллоҳга ҳамду санолар бўлсин) кабилар.\nСағана ўртасида Амир Темур учун аталган тош тобут (2,5×1,40×0,73) жойлашган. Тобут кулранг яхлит мармар тош-дан ичи ўйиб ясалган. Тобут оғзи ҳам яхлит мармардан ясалган бўлиб, қалинлиги 11 см. Тобут чеккасида қуйидаги мазмундаги ёзув битилган: “Пайғамбар айтмишлар: Оллоҳ уни раҳмат қилсин. Бандаси охиратга рихлат қилгач, унинг олдига (қабрга) қора танли ва кўк кўзли икки фаришта келади. Улардан бирининг исми Мункар, иккинчисиники Накирдир. Уларга марҳум мусулмон бўлса айтадиким, у (пайғамбар) Оллоҳнинг бандаси ва расулидир. Мен Оллоҳдан бўлак тангри йўқлигига, Муҳаммад унинг ердаги расули эканлигига шаҳодат бераман. Улар айтадиларким, биз шундай жавоб беришингга ишонгандик. Шундан (саволдан) сўнг марҳумнинг қабри етмиш газ кенгаяди. Сўнгра унга айтадиларки, “Ухла” –деб. У айтади: “Уйимга қайтишимга ва ўз тақдирим ҳақида хабар беришимга рухсат берсангиз”. Унга айтишади: “ухла” ва у ухлайди. У худди келинчакка бўлган муҳаббатигина уйғота оладиган куёвдек ухлайди. Эй Оллоҳ, чинакам жаннат бор, дўзах бор, ҳовуз бор, сирот кўприги бор, маҳшар куни бор ва ўша куни оллоҳ ҳаммани – қабрдагиларни тирилтиради…мен унда яшайман, унда ўламан, агар Оллоҳ истаса унда тириламан”. Ушбу ёзувлар сулс усулида ёзилган бўлиб, Муҳаммад пайғамбарнинг сўзларидан кўчириб олинган.\nҚопқоқнинг ўртасида Амир Темурнинг эпитофияси ёзилган мармар лавҳани қўйиш учун тўғри бурчакли жой ўйиб ҳозирланган. Аммо бевақт ўлим ҳамда Амир Темурнинг Самарқандга дафн этилиши қопқоқдаги ўйиқ жойни бўш қолиб кетишига олиб келади.\nҚопқоқ юзасида бешта темир тутқичлар жойлаштирилган бўлиб, бир вақтлар қопқоқни очиб ёпиш учун уларга занжирлар ўрнатилган.\nБир кишига мўлжалланган ушбу сағана ўзининг ҳажми (6,40×6,12), қурилиш ва муҳандислик жиҳатидан ягоналиги, ёзувларга мўллиги ҳамда оддийлиги билан бошқа сағаналардан ажралиб туради. Ҳатто М.С.Андреев уни тўлиқ Тошкентдаги санъат музейига кўчиришни таклиф қилган эди.\nМаълумки, одатда мақбаралар икки қисм, яъни сағана – ер ости қисми ва зиёратхона – ер устки қисмидан иборат бўлади. Амир Темур сағанаси ҳам шундай тартибда қурилган. Афсуски, мақбара устки қисми ХVI аср ўрталарида вайрон қилинган.\nМанбаларда сағананинг устки қисми ниҳоятда гўзал бўлганлиги қайд қилинади. Хусусан, испан элчиси Клавихо гўрхоналар жуда бой бўлганлиги, олтин, ложувард ва кошинлар билан безатилганлигини қайд этади. Шунга ўхшаш маълумот ХV асрнинг биринчи чорагида Шаҳрисабзда бўлган Хитой элчилари эсдаликларида ҳам учрайди. Хитой элчиларининг сўзларига қараганда “ибодатхона (Дор ус-саодат)нинг эшик ва деразалари олтин, турли рангдор шишалар ва қимматбаҳо тошлар билан безатилган”.\nСағананинг устки қисми юқорида қайд этганимиздек, ХVI аср ўрталарида вайрон бўлади. Айни пайтда унинг остки қисми кўмилиб, асрлар давомида башарият томонидан унутилади.\nXIX аср ўрталарида Ҳазрати Имом масжидини қуриш учун тупроқ олинаётган вақтда ишчилар сағанага кириш учун мўлжалланган тош тиқин(қопқоқ)га дуч келишади. Қопқоқни очиб кўрган ишчилар сағана ичкарисига кирмай, юқоридан, йирик тош тобутга кўзлари тушади ва бу бирор авлиёнинг қабри бўлса керак деган тахминга келишади.\nШаҳрисабз Бухоро амирлигига қўшиб олингач, Амир Музаффархон фармонига биноан сарбозлар отряди томонидан ўраб олинган сағана маҳаллий маъмурлар иштирокида очиб кўрилади. Шундан сўнг халқ орасида қабр Жаҳонгир Мирзога тегишли эканлиги ва сағанадан турли хил қимматбаҳо буюмлар топилиб, олиб кетилганлиги ҳақида миш-мишлар тарқалади.\n1933 йилда сағана эндиликда “Узкомстарис” комиссияси томонидан тадқиқ этилади. Сағанани ўлчаб расмга олган ва унинг дастлабки очилиши тўғрисидаги ҳолатлар билан танишган, Шарафиддин Али Яздий ва Клавихонинг бу борадаги маълумотларига таянган комиссия сағана ўзининг топографик жиҳатига кўра Жаҳонгир Мирзо қабрига тўғри келиши тўғрисидаги хулосани беради.\nАммо ХХ асрнинг 40 йилларида қайтадан олиб борилган тадқиқотлар амалда Ҳазрати Имом мақбараси ва сағана ягона меъморий мажмуага тегишли эканлигини, Ҳазрати Имом мақбараси аслида Жаҳонгир Мирзо мақбараси, сағана эса Амир Темурга атаб қурилганлигини илмий жиҳатдан исботлаб берди.\nАмир Темур мансуб бўлган барлослар кимлар бўлишган?\n07-11-2019 0 4 514\n04-03-2021 0 436


АВЛОДЛАР УЧРАШУВИ - Ўзбекистон овози газетаси\nПойтахтимизнинг Чилонзор туманидаги 201-мактабда авлодлар учрашуви бўлиб ўтди. Унда мазкур мактабда узоқ йиллар ишлаган, айни пайтда «устоз-шогирд» анъаналарини давом эттириб келаётган меҳнат фахрийлари, ёш педагоглар иштирок этди.\n— Биринчи Президентимиз Ислом Каримов айтганидек, ҳар қандай жамиятнинг ёши улуғ одамларга бўлган эътибори ва ғамхўрлиги унинг маданий даражасини белгилайди. Бугунги кунда мамлакатимизда кексаларга ҳурмат эҳтиром кўрсатиш ҳаётимизнинг мазмунига айланган, — дейди математика фани ўқитувчиси Холида Низомова. — Мактабимизнинг бугунги ютуқларида, босиб ўтган тарихий йўлида катта авлод вакилларининг алоҳида ўрни бор. Устозларимиз бизга қолдирган маънавий мерос, ҳаёт йўлларида, таълим-тарбия жараёнида асқотмоқда. «Устоз-шогирд» анъаналарининг давом эттирилиши яхши ишлар бардавомлигига хизмат қилади.\nТадбирда узоқ йиллар давомида мактабда самарали меҳнат қилган ва бугунги кунда кексалик гаштини сураётган фидойи устозлардан Насиба Бўриева ўз ҳаёт йўли, ва тажрибалари ҳақида ёшларга сўзлаб берган бўлса, шогирд Гулчеҳра Фазлиддинова мамнунлик билдирди.\nУчрашув сўнггида мактаб ўқувчилари томонидан устозлар шаънини улуғловчи шеърлар ўқилди, қўшиқлар янгради.


Ҳарбийларга имтиёзли автокредит берилади\n07.06.2018 18:26 0 10206\n«Ўзбекистон Республикаси Мудофаа вазирлиги ҳарбий хизматчиларини ижтимоий қўллаб-қувватлашга доир қўшимча чора-тадбирлар тўғрисида»ги Ҳукумат қарори қабул қилинди.\nМудофаа вазирлигининг жанговар қисмлари ва жанговар таъминот бўлинмаларининг офицерларига ҳамда сержантлар ва оддий аскарлар таркибининг контракт бўйича ҳарбий хизматчиларига ҳар бир ҳарбий қисмдан 10 нафаргача кишига мамлакатда ишлаб чиқарилган бюджет автотранспорт воситаларини сотиб олиш учун имтиёзли кредитлар берилади.\nмуддати — 3 ойлик имтиёзли давр билан 10 йил;\nдастлабки бадал —сотиб олинадиган автотранспорт воситаси қийматининг 15 фоизи;\nфоиз ставкаси — кредит берилган санада йиллик 7 фоиз.\nимтиёз автокредит ҳарбийлар


Бугун Тожикистондаги «Ислом уйғониш партияси» Тожикистон демократик партияси раҳбари Маҳмадрўзи Искандаровни ҳибсга олинганига норозилик билдириб, президент Имомали Раҳмонов раҳбар бўлган «Жамоатчилик кенгаши»дан чиӄӄанини билдирди.\nДушанбеда бўлган матбуот анжуманида «Ислом уйғониш партияси» вакили Ҳикматулло Сайфуллозода бу ҳаӄда баёнот берди.\n«Жамоатчилик кенгаши» мамлакатдаги барча сиёсий партиялар, нодавлат ва маданият соҳасидаги ташкилотларни бирлаштирган.\nЭслатиб ўтамиз, кеча Тожикистон демократик партияси расмийлари ҳам «Жамоатчилик кенгаши»дан чиӄӄанини билдирган эди. Тожикистон ҳукумти Искандаровни терроризмга алоӄадорликда, ноӄонуний ӄурол саӄлаганликда ва давлат маблағини ўзлаштирганликда айбламоӄда.


Франция, Германия, Италия ва Испания етакчилари 6 март куни нимани муҳокама қилишмоқчи?\n17:09 / 19.02.2017\nФранция президенти Франсуа Олланд 6 март куни Версалда Германия, Испания ва Италия раҳбарлари билан Евроиттифоқ келажагини муҳокама қилади. Journal du Dimanche газетаси шу ҳақида хабар берди.\nУнга кўра, "Франсуа Олланд Германия канцлери Ангела Меркель, Испания ҳукумати раиси Мариано Рахой ва Италия вазирлар маҳкамаси раиси Паоло Жентилонига таклифнома йўллаган". "Франция президенти Европа Иттифоқининг бундай мини-кенгашини ўтказиб, Европа державасидаги асосий тўрт етакчининг ҳамжиҳатлигини намойиш қилмоқчи. Бунга сўнгги пайтда ЕИ дуч келаётган кўплаб таҳдидлар ва инқирозлар сабаб бўлмоқда", - дейилади мақолада.\nМанбага кўра, кун тартибига киритилган масалалар - Яқин Шарқдан келаётган қочқинлар муаммоси, Буюк Британиянинг ЕИдан чиқиш бўйича асоратлари таҳлили, терроризмга қарши кураш - буларнинг барчаси Россия ва АҚШ муносабатлари фонида".\nБундан ташқари, Версалда Евроиттифоқ учун муҳим аҳамиятга эга Рим келишувининг 60 йиллигини нишонлашга тайёргарлик масаласи кўриб чиқилади.\nФранция Европа Иттифоқи Франсуа Олланд Версал


Молия вазирлиги лизинг берувчилар тўғрисидаги ахборотни янгилади | NORMA.UZ\nМолия вазирлиги сайтида шу йилнинг октябрь ойи ҳолатига лизинг берувчилар ва лизинг операциялари тўғрисидаги ахборот янгиланди.\nИнчунун, эълон қилинган ахборотга биноан, Ўзбекистонда 92 компания лизингни расмийлаштириши мумкин. Уларнинг ичида 25 банк ва турли мулк шаклидаги 69 ташкилот бор. Уларнинг тўлиқ рўйхати билан шу ерда танишиш мумкин.\nАмалиётнинг кўрсатишича, лизинг битимлари тартиб-таомили долзарб ҳамда талаб этилган ҳисобланади. Демак, Молия вазирлиги томонидан эълон қилинган ахборотга кўра, 1 октябрь ҳолатига жами 3 926 лизинг битимлари амалга оширилган. Бунда лизинг битимлари бўйича 478 027 млн сўм ажратилган. Лизинг портфели 1 689 435 млн сўмга 33 498 битим бирлигини ташкил этади.


Бош саҳифа / Спорт / Тошкентда бўлиб ўтган WSB ва APB турнирлари якуни:...\nТошкентда бўлиб ўтган WSB ва APB турнирлари якуни: она замин тафти ёрдам берди\n2016 йилнинг 26 февраль куни пойтахтимизнинг «Ўзбекистон» спорт мажмуасида Бутунжаҳон бокс сериялари The World Series Boxing (WSB)нинг VI мавсум курашлари ҳамда APB турнирининг иккинчи баҳси бўлиб ўтди.\nWSB: Ўзбекистон – чемпион\nБокс ихлосмандлари WSB турнири жамоавий ўйинларини қизиқиш билан томоша қилишди, Ўзбекистон ареналарида бундай кўринишдаги мусобақалар биринчи бор ўтказилди. Мухлислар ўзимизникиларни қўллаб-қувватлашди ва улар ҳам ўз навбатида уялтириб қўйишмади. Биринчи куни бизнинг «Uzbek Tigers» жамоамиз 5:0 ҳисобда «Puerto Rico Hurricanes» устидан ишончли ғалаба қозонишди, иккинчи кун бўлса 4:1 ҳисобида «Astana Arlans» устидан ғолиб келишди. Қуйида тафсилотлар билан танишинг.\nБиринчи куни 52 кг гача бўлган вазн тоифасида Аброр Қодиров чиқишни бошлади, унинг рақиби Кейбер Авилла эди. Аброр биринчи дақиқаданоқ ташаббусни қўлга олиб, рақибига биронта ҳам имконият қолдирмади. Иккинчи раунддаёқ уни техник нокаутга учратиб, ғалаба қозонди.\nИккинчи бўлиб рингга Элнур Абдураимов (60 кг гача вазнда) кўтарилди, бутун кураш давомида Стивен Руидиаз устидан қўли ғолиб келди ва ҳакамларнинг бир овоздан келган қарорига кўра 3:0 ҳисобида ғалаба қозонди.\nСўнгра рингга Достонбек Турдиев (69 кг гача) чиқди. У Самуэл Кедено билан жангни бутунлай ўз назоратида ушлади. Рақиби ўзини кўрсатишига имконият бермади. Учинчи раундда техник нокаутга учратиб, ғалаба қозонди.\nШуҳрат Абдуллаев (81 кг гача вазнда) Жуан Карилло билан учрашув ўтказди. Биринчи раундда Шуҳрат ташаббускорликни бой берди, ўзига ишончи камдай кўринарди, лекин у баҳс давомида ташаббусни ўз қўлига олишга муваффақ бўлди ва 3:0 ҳисобида ғалабани қўлга киритди.\nФинал ғалабасини Валавикус Мантаснинг устидан Сардор Абдуллаев (+ 91 кг) қўлга киритди. У бутун жанг давомида рақибидан ҳар жиҳатдан устун турди ва ишончли ғалаба қозонди. Ҳакамларнинг бир овоздан келган қарорига кўра 3:0 ҳисобида ғолиб бўлди.\nИккинчи куни жанг қозоғистонликлар жамоаси «Astana Arlans»га қарши кечди. Чиқишни Ҳасанбой Дўсматов (49 кг гача) ва Темиртас Жусуповлар бошлаб беришди. Ҳасанбой рақибига биронта ҳам имконият қолдирмади ва охирида 3:0 ҳисобида ҳақли ғалаба қозонди.\nИккинчи бўлиб рингга Абдулхай Шарахматов (49 кг гача) ва Меирболат Тоитов кўтарилишди. Абдулхай бешта раунд давомида бирин-кетин комбинацион зарбалар берди ва ақл билан ҳимояланди. Жанг якунига кўра ринг эгалари рақибларидан 3:0 ҳисобида устун келишди.\nМусобақани Фазлиддин Мелибоев (64 кг гача) давом эттирди. Унинг рақиби боксчи Асхат Уалиханов бўлди. Фазлиддин Асхатдан устун келди ва ҳакамларнинг бир овоздан қабул қилган қарорига кўра 3:0 ҳисобида ғалаба қозонди.\nТурнирнинг кейинги икки куни ўзбек спортчилари зарарига бўлди. Хуршидбек Норматов (64 кг гача) Мейирим Нурсултановга қарши рингга чиқди. Яккама-якка кураш тенг бўлди ва ҳатто биринчи икки раундда Хуршидбек нисбатан яхшироқдек кўринди. Аммо Мейирим ташаббусни қўлга олди ва қизғин кураш 3:0 ҳисобида якунланди. У Хуршидбекни мағлубиятга учратди.\nМирзабек Ҳасанов (81 кг гача) Эркин Мухамеджанга қарши чиқди. 5 та раунд якунларига кўра Ўзбекистоннинг бешта вакили кучли деб топилди. Ғалаба бизнинг жамоамизга насиб қилди – 3:0.\nAPB: ўзбекистонликларнинг тенги йўқ\nЎша кунлари APB сериялари турнирида бешта жанг ўтказилди ва уларнинг барчаси ўзбек спортчилари фойдасига якунланди.\n52 кг вазн тоифасида Жасурбек Латипов монголиялик боксчи Мурдум Энген Гандуламга қарши рингга чиқди. Кураш жуда қизиқарли кечди, Жасурбек биринчи дақиқаданоқ ташаббусни қўлга олиб, вазиятдан унумли фойдалана бошлади. Рақиби унинг жанг услубларини бузишга беҳуда уринди. Латипов 3:0 ҳисобида ишончли ғалабани қўлга киритди.\n69 кг вазн тоифасида Дилшод Маҳмудов испаниялик Юба Ндиайе Сиссохо билан жанг ўтказди. Дилшод баҳсни бутунлай ўз назоратида ушлади ва 3:0 ҳисобида ғалаба қозонди.\n75 кг вазн тоифасида Исроил Мадримов Ҳиндистон вакили Кришан Викаш Ядавни маҳв қилди ва қизғин баҳс 3:0 ҳисобида якунланди.\nИккинчи куни яна иккита ўйин ўтказилди.\n81 кг вазн тоифасида Зуҳриддин Маҳкамов руминиялик Алехандра Мачедон билан жанг ўтказди. Зуҳриддин олишувни бутунлай назоратига олди ва 3:0 ҳисобида муносиб ғалаба қозонди.\n+91 кг вазнда Улуғбек Мубинов Хорватия вакили Марин Миндолжевикни енгди. Жанг жуда қизғин ўтди. Улуғбек учрашувнинг биринчи дақиқасиданоқ ташаббусни қўлга киритди ва секинлик билан учрашувни ўз фойдасига ишлата бошлади, рақиби уни енгишга беҳуда уринди ва 0:3 ҳисобида ютқазди.


Mercedes-Benz компанияси март ойида Женева автосалонида намойиш қилинган AMG GT суперкарининг пойга учун мўлжалланган нусхасини синовдан ўтказишни бошлади. Нюрбургрингнинг (Германиядаги Нюрбург қишлоғи ёнида жойлашган пойга трассаси) “Шимолий ҳалқаси”да купенинг ҳаракатланиши тасвирланган биринчи ролик YouTube’да намойиш қилинди.\nЯнги машина такомиллашган 6,3 литр ҳажмга эга, 8 цилиндрли двигатель билан жиҳозланган. Двигателнинг қуввати ҳақида маълумот берилмаган. “Мерседес”нинг аввалги SLS AMG GT3 пойга машинасида 550 от кучига эга двигатель ўрнатилган эди. Суперкарнинг синов ишлари 2015 йилнинг охирига қадар давом этади, 2016 йилда эса ушбу суперкар FIA GT3 чемпионатида илк бор иштирок этади.\nНемис мутахассислари пойга автомобили негизида унинг оддий йўл учун мўлжалланган версиясини ишлаб чиқишни режалаштиришмоқда. Бу машина оддий AMG GT га ўрнатиладиган 4-литрли V8 твин-турбо мотори билан жиҳозланади. Тахмин қилинишича, “суперкар”нинг энг экстремал варианти учун бу двигатель 510 дан 550 от кучигача қувват эришиши мумкин бўлади.\nАвтомобиль конструкциясида қўшимча композит материаллардан фойдаланиш эвазига купенинг оғирлиги 80-100 килограммга, яъни 1470 килограммгача енгиллашади. Суперкар 100 км тезликка 3,6 сонияда эришиши, унинг максимал тезлиги эса соатига 310 км га етиши кутилмоқда.\n12:19 Hyundai Genesis йўлтанламас моделга айланади


Яманлик исёнчилар Саудия Арабистони ва БААга «сюрприз» тайёрламоқда\nЯманлик исёнчилар Саудия Арабистони ва БААга...\n03.06.2019 03:43 0 2103\nЯмандаги исёнчи ҳусийларнинг «Ансар Аллоҳ» ҳаракати Саудия Арабистони ва Бирлашган Араб Амирликларига қарши таҳдидкор баёнот тарқатди.\n«Биз мағрур ва такаббур қўшниларимизни кутилмаганда ҳайрон қолдирамиз. Яман халқига ҳужумлар жавобсиз қолмайди», – деди ҳусийлар вакили Муҳаммад Носир ал-Атифий SABA агентлигига берган интервьюсида. У ҳусийларнинг тан олинмаган ҳукуматида мудофаа вазири лавозимида ишлайди.\nАтифийнинг айтишича, охирги пайтда ҳусийлар Саудия Арабистони ва БАА ҳудудининг анча ичкарисидаги муҳим стратегик объектларга зарба бермоқда. Мисол тариқасида эса Саудия Арабистонининг ғарбий соҳилларидаги нефть қувурларига ҳужумни тилга олди.\nЭслатиб ўтамиз, Ямандаги уруш 2014 йилдан бери давом этмоқда. Бу урушда Саудия Арабистони бошчилигидаги коалиция Яман ҳукуматини қўллаб-қувватлаяпти.\nСаудия Арабистони Яман БАА\nХориж бугун, 09:35\nСпорт 18/01, 11:12\nЛюбинко Друлович БААга қарши ўйин олдидан: «Чемпионликни ҳимоя қилиш осон эмас»